text:
Mu cyumba ababyeyi bararamo haberamo ibikorwa byinshi buri mubyeyi aba yumva ko igihe kizagera umwana akabihishwa, ariko se ni ryari umwana yagombye gutangira kubihishwa. Twaganiriye na Ndabananiye Rwema Jean de la Croix, impuguke mu bijyanye n’imitekerereze ya muntu (psycologue clinician) maze agira byinshi abitubwiraho ndetse agira n’inama aha ababyeyi ku buryo byakorwa.
Yatangiye agira ati “Ubundi nta gihe giteganyijwe twavuga ko umwana yagombye kuva mu cyumba cy’ababyeyi ariko byose biterwa n’impamvu zitandukanye zirimo nk’umuryango we cyangwa se n’aho yavukiye n’umuco waho. Kuko ntanze nk’urugero mu bihugu byateye imbere, umubyeyi ava kwa muganga avuye kubyara, ako kanya umwana agahita amushyira mu cyumba cye araramo kitari cyakindi cy’ababyeyi, bitandukanye natwe bo mu bihugu bikiri mu nzira y’amajyambere, aho usanga umwana ari kumwe n’ababyeyi be igihe kirekire, ariko naho ugasanga bitandukanye bitewe n’aho ariho kuko iyo ari mu mujyi usanga atamarana igihe n’ababyeyi kimwe n’uwo mu cyaro kuko usanga uwo mu cyaro we aba ari kumwe n’umubyeyi we amasaha yose yaba nijoro baryamye, yaba agiye guhinga, yaba agiye kuvoma, yaba agiye gutashya, yaba atetse n’ibindi byose, amasaha yose uyu mubyeyi aba ari kumwe n’umwana we mu gihe mu mujyi bitewe n’imirimo bakora usanga ku mezi 3 cyangwa 6 basubira mu kazi, ubwo urumva ko baba bagomba gutandukana n’abana babo, bakongera kubonan
a nyuma y’amasaha atari make.
Ariko kandi bitewe n’uko hari byinshi biba bikorerwa mu cyuma cy’ababyeyi, hari byinshi umwana atagombye kumenya, hari igihe runaka umwana aba agezemo ku buryo bimwe na bimwe aba abasha kubyumba no kubibona, rimwe na rimwe ntasobanukirwe ariko buriya kuva ku mezi 9 kugeza ku mwaka 1 (na byo biterwa n’imikurire y’umwana, kuko hari abadindira n’abakura vuba), umwana aba yatangiye kugira ibyo asobanukirwa. Muri iki gihe rero ni byiza ko umwana avanwa mu cyumba y’ababyeyi akaba mu cyumba cye.
Benshi mu babyeyi rero iki ntibacyumva neza cyane cyane ko babikora kugira ngo biyorohereze ndetse no kuri babandi bafite ubushobozi babasha kugura za berceau (agatanda gato k’abana) usanga bayimuryamishamo ku manywa gusa nijoro bakamukuramo, kuko baba babona kuza kubyuka inshuro zose umwana agize ikibazo akajya kumureba aho yamuryamishije ari kure, bityo akamwiyegereza ngo aze guhita amufasha hanyuma bombi bahite basinzira bitabagoye.
Aha rero niho uzasanga bigorana cyane kuzitandukanya n’umwana kuko ari ibintu aba yaratangiye kuva kare. Niba twe tudafite uburyo bwa kizungu dore ko bamushyira mu cyumba cyihariye hanyuma bakagira uturadiyo, kamwe kakaba hafi y’umwana akandi kakaba hafi y’umubyeyi bityo agakomye kose akakumva, akihutira kumufasha, twe berceau yagombye kutworohereza, hakabaho ka kantu ko gutangira kwimenyereza gutandukana n’umwana (detachement maternel) kuko twabonye ko bigoye cyane bitewe n’impamvu zitandukanye twabonye haruguru n’izindi zitandukanye. Niba wanze kumushyira kure ngo bitaza kukugora kuzamusanga aho ari, no kumukura mu cyumba ni ngombwa bizakugora kandi ubundi umwana yagombye kuva mu cyumba byibuze mu gihe yujuje wa mwaka, aho aba yatangiye kubona ibintu no gusobanukirwa ibyo ari byo.
Gusa nanone tuzirikana ko ibi bidakorwa mu buryo buhutiyeho ngo mu ijoro mube mwararanye , irikurikiyeho uhite umuraza wenyine, ahubwo ni ibintu bikorwa buhoro buhoro. Niba uri umubyeyi ufite akazi, byagombye kukorohereza kuko uba waratangiye kumara amasaha menshi utamubona, no mu ijoro wagombye gutangira kumumenyereza kwirarana hanyuma yagira ikibazo ukabona kumusanga ukagikemura hanyuma agakomeza agasinzira. Ibi bitangirana kandi na ya berceau washyize mu cyumba cyawe ariko kure y’uburiri bwawe, ibi ukabitangira umwana akiri muto noneho mu gihe ageze muri iki gihe cyo kuva mu cyumba ntibizabagora mwembi kuko muzaba mwarabimenyereye, kuko akenshi icyo umwana umumenyereje nicyo afata.”
Mu gihe ibi utabikoze rero uribaza uti ‘aramutse ahagumye bitwaye iki?’
Aha Muganga Rwema yadusobanuriye ko ibikorerwa mu cyumba cy’ababyeyi byinshi bishobora guhungabanya umwana mu gihe yaba yageze muri cya kigero cyo gusobanukirwa.
Yagize ati “Hari ikigero umwana ageramo akaba umunyamatsiko ku buryo nko ku myaka ibiri ishyira itatu n’ine aba yatangiye kugira amatsiko menshi ndetse rimwe na rimwe mukagira ibyo mukora cyangwa muvuga mwibwira ko asinziriye nyamara yumva buri kimwe, nyuma ukaza kumva akubajije ati ‘maman, cyangwa se papa, cyagihe mwakoraga iki?’ Rimwe na rimwe ababyeyi hari n’ubo bamusiga hanze y’icyuma bakikingirana wenda ari ku manywa, hanyuma kuko yamenyereye ko icyumba cyabo ari na cyo cye, acyinjiramo uko abishatse, akaza yiruka yasanga hakinze akiyicarira ku muryango, mwakingura mukabona abaguyeho, icyo gihe na bwo azababaza icyo mwakoraga kandi kumusubiza bizabagora. Ikindi kandi umwana biraza kumuhungabanya yibaza ati ‘ese burya bwose papa na maman bari bahari banga kunkingurira?’ Namwe ubwanyu nta mahoro muza kugira kuko mwumva ko ibyo mwarimo byose yabyumvise. Iryo rero ni ihungabana ku mpande zombi.”
Abagore bazirikane ko hari igihe byaba ngombwa ko batandukana n’abanababo igihe kirekire
Rwema yakomeje ati “Ubundi akenshi mu gihe umwana ari kumwe na nyina cyane cyane muri bya bihe bya nijoro ntibijya byoroha ko yarira ngo ashake ubundi buryo bwo kumuhoza no kumusubiza mu bitotsi adakoresheje ibere, ariko iki na cyo ni ikintu ababyeyi bagombye kuzirikana ko ari akamenyero ku mwana kandi ko bishoboka ko hari ubwo wamusiga no muri iryo joro ntimube muri kumwe, usibye rero kuba yagora abo bari kumwe ntiyongere gusinzira, aha nawe bizamuhungabanya kuko azumva ko nyina yamusize bityo ko agiye kubaho nabi.
Ababyeyi nibazirikane ko icyo umenyereje umwana ari cyo afata. Ntituvuze ko umwana agomba kwimwa ibere burundu ariko wimwereka ko ari ryo kamara. Mu gihe umwana akangutse akarira burya ntabwo ari uko ibitotsi biba bishize ahubwo haba hari ikimukanguye nk’inzara, imbeho, ubushyuhe bwinshi, umwanda yiyanduje akeneye kumuhindurira imyenda n’ibindi byinshi. Muri iki gihe rero umubyeyi niyihutire gukemura cya kibazo hanyuma areke umwana yongere asinzire. Mu gihe umwana yakanguwe n’inzara rero, ni byo muhe rya bere ariko kandi niba ari umwana watangiye gufata imfashabere umuhe n’ikindi kintu arye cyangwa se ugihe n’umukozi cyangwa undi muntu akimuhe, hanyuma yongere asinzire bityo no mu gihe uzaba udahari azafata byabindi yaba abihawe n’umukozi cyangwa na se kandi yongere asinzire nta kibazo kuko yabimenyereye. Ikindi kandi ibi bizatuma umwana atumva ko ikibazo cyose agize kigomba gukemuka ari uko nyina ahari gusa kandi nawe aho wagiye uzumva utuje kuko usabauzi ko umwana aribuze kubaho neza.”
Ese ibi ntibyatuma ababyeyi bibagirwa burundu abana babo bityo na wa mwana ntakunde nyina kuko azi ko adahari n’undi wese yahamubera?
Muganga arasobanura ati “Ntabwo kuvana umwana mu cyumba no kumuha abandi ngo bagufashe bivuze ko wowe uruhare rwawe rurangiye, bityo ko agiye kuba uwa rubanda ahubwo umubyeyi asabwa gukomeza gukurikirana ndetse n’igihe atari muri ka kazi akanya kose abonye agaharire umwana, kuko biriya twavuze ni ibya nijoro gusa kugira ngo umwana atarara mu cyumba, naho ubundi rwose mu kazi kose ukora wibuke ko umwana wawe agukeneye, akeneye ko umwitaho. Ntabwo ari byiza ko umwana ahora abona mu maso ye umukozi ari we umugaburira, ari we umwuhagira mbese ari we umukemurira buri kibazo cyose agize, buri gihe arabona umukozi mu maso ye nyina yamubuze, azageraho ibi bigire ingaruka ku mitekerereze ye ndetse no ku mikurire ye kuko hari igihe kizagera yivumbure yange no kurya cyangwa se ahangayike na byabindi yariye ntibigire icyo bimumarira ahubwo imitekerereze ye usange yarangiritse. Ibi bivuze ko umwana aba agomba kubona umubyeyi we, akanya kose ubonye ukakamuharira kugira ngo akubwire amakuru, uko yiriwe, ibyamubabaje, ibyamushimishije n’ibindi nk’ibyo. Erega twibuke ko na bariya bakozi dukoresha abenshi baba bafite na bo ubundi burere n’imyitwarire bakuye iwabo ndetse n’imibereho benshi baba baranyuzemo iba itari myiza kuri benshi, mu gihe rero umubyeyi adakurikiranye, usanga ya mico agenda ayimwanduza.
Ababyeyi rero bamenye neza ko abana ari abantu bakomeye cyane kandi ko ubwonko bwabo bukura bufata ibyo busanze butozwa. Umenyereze umwana amasaha agomba kukubona ndetse n’ayo atakubona amenye ko n’ubwo utari hafi ariko ya saha nigera aribukubone, akubwire byose, umuteteshe, umugaburire n’ibindi nk’ibyo.”
Ni izihe ngaruka se zigera ku mwana wabanye na nyina amasaha yose y’umunsi n’iminsi yose cyane cyane kuri ba babyeyi birirwa mu rugo?
“Birabanza bimwubakemo icyizere gikabije ko ari kumwe na nyina igihe cyose bityo ko ntacyamuhungabanya ariko igihe bibaye ngombwa ko abura nyina ho gatoya, wenda ararwaye agiye mu bitaro atari bumujyane yo, wa mwana byamuhungabanya kandi bikamukurikirana ubuzima bwe bwose kuko ari ikintu kije kigahita kimwitura hejuru atari yarigeze abona n’umunsi n’umwe, bihabanye na wawundi wagiye abimenyerezwa buhoro buhoro. Igihe cyo kujya kwiga nikigera, wa mwana ntabwo azabibasha kuko ari ahantu atari kumwe na wawundi wamurindaga buri kimwe, ibi bizamwubakamo ikintu cy’ubwoba budashira, ajye yumva ahantu ari hashobora kuva icyamugirira nabi kuko wa murinzi we atakiri kumwe na we. Bimwubakamo kandi icyizere gike bityo no mu buzima bwe bwose azakure atazi kwizera abandi.
Niba akiri muri cya cyumba rero ni hahandi azatangira gushaka kwigana ibyo yabonaye se na nyina ashake kubikorera abandi bana bagenzi be, nihagira abamubona batangire bamuvugirize induru, usange biramwangirije mu mutwe kuko we yari azi ko ari gukora nka papa na maman ariko abantu baramwita ikirara, mayibobo, ngo arakora ibishitani n’andi mazina menshi usange biramuhungabanyije bimwangirize mu bwonko kandi azabikurane.”
Muganga Rwema yasoje yibutsa ababyeyi ko uretse n’ibi byose twavuze haruguru, kuraza umwana mu cyumba cy’ababyeyi bigira ingaruka ku mikurire y’ubwonko bwe. Ati “Akenshi tuzi ko umwana asinzira mbere y’ababyeyi hanyuma numuryamisha muri cya cyumba muraramo, nuza kuryama ugakingura umuryango w’icyumba azabyumva bityo ube urogoye bya bitotsi bye, niwinjira mu buriri cyangwa utundi tuntu twose ukora witegura kuryama, bizarogoya cya kiruhuko cy’ubwonko bityo usange uhungabanyije imikurire yabwo. Ku mubyeyi nawe kandi ugasanga mu gihe umwana yamushyize muri cya cyumba cye nawe ntasinzira kuko buri kanya aba yikanga ko hari icyo abaye bityo na we ntabashe gusinzira ngo aruhuke, agakomeza kujyayo kureba kandi nanone uko ajyayo niko amukanga. Ugasanga rero ari urugamba rutoroshye, rusaba ubwitange bikomeye ku mubyeyi ariko kandi mu rwego rwo gufasha umwana gukura neza.”


c: text/html

text:
24 UKWAKIRA 2016
LETA ZUNZE UBUMWE ZA AMERIKA
Abahamya bafasha abibasiwe n’inkubi y’umuyaga yiswe Matthew
Abahamya ba Yehova barimo barafasha bagenzi babo hamwe n’abandi bibasiwe n’inkubi y’umuyaga yiswe Matthew. Iyo nkubi y’umuyaga yibasiye ibirwa bya Bahamasi, Karayibe n’amajyepfo y’uburasirazuba bwa Leta Zunze Ubumwe za Amerika mu ntangiriro z’Ukwakira 2016.
Kimwe cya kabiri cy’Abahamya bagera ku 1.400 bo muri Bahamasi, bagezweho n’icyo kiza. Ibyokurya, amazi n’ibindi bintu by’ibanze byoherejwe mu duce tubiri tubikeneye.
Muri Kiba, hari amazu 124 y’Abahamya yangiritse cyane, na ho 31 arasenyuka burundu.
Abahamya 700 bo muri Hayiti bavanywe mu byabo n’uwo muyaga. Amazu 73 yabo ndetse n’andi 4 yo gusengeramo yarasenyutse. Hari amazu 274 n’andi 15 yo gusengeramo yangiritse. Abagwiririwe n’icyo kiza bahawe ibyokurya n’imiti kandi bagurirwa n’amahema yo kuba bikinzemo.
Muri Leta Zunze Ubumwe za Amerika, uwo muyaga wangije amazu 125 y’Abahamya ba Yehova. Raporo zigaragaza ko icyari gihangayikishije cyane ari umwuzure watewe n’imigezi yari yarenze inkombe.
Inteko Nyobozi y’Abahamya ba Yehova ikorera ku cyicaro cyabo gikuru, igenzura imirimo y’ubutabazi ikoresheje amafaranga yatanzweho impano zo gushyigikira umurimo ukorerwa ku isi hose. David A. Semonian, umuvugizi w’Abahamya ba Yehova, yaravuze ati “nubwo nta Muhamya wa Yehova wahitanywe n’icyo kiza, twumva tugiriye impuhwe ababuze ababo.”
Ushinzwe amakuru:
Ku rwego mpuzamahanga: David A. Semonian, Ibiro Bishinzwe Amakuru, 1-718-560-5000
Muri Bahamasi: Maxwell Dean, 1-242-422-6472
Muri Hayiti: Daniel Lainé, 509-2813-1560

robotstxt: allowed

filter: keep


text:
Mu nama y’intara yateranye muri Gicurasi 1959, umushefu witwa Andre Kalinda yasabye abayobozi b’abakoloni muri Kivu kudaha abimukira uburenganzira bwo gutorwa mu matora rusange, ahubwo asaba ko abajyanama b’Abanyarwanda ari we wajya abihitiramo kandi umubare wabo ukaba muto ugereranyije n’Abahunde.
Kuva tariki 9 kugeza 11 Ukwakira 1959, Albert Kalinda, umuhungu wa shefu Andre Kalinda, yazengurutse mu bice bya Washali Bafuna, Washali Mukoto na Washali Kayembe agenda ashyikiriza abayobozi baho inyandiko zivuga ko Abanyarwanda batuye muri ibi bice nta burenganzira bafite bwo gutora mu matora yari ateganyijwe muri Gicurasi 1960.
Aba bayobozi banze gushyira umukono kuri iyi nyandiko, bavuga ko Abanyarwanda bagize 80% by’abaturage babo, kandi bamwe muri bo bakaba bari bamaze hafi kimwe cya kabiri cy’ikinyejana muri ibi bice.
- Aha ni mu misozi ya Masisi hari hatuwe n’Abanyekongo bavuga Ikinyarwanda batari bake
Ku itariki ya 25 Weurwe 1962, abahagarariye amoko y’Abanande n’Abanyanga bashyize umukono ku masezerano basaba ko hashingwa Intara ya Kivu y’Amajyaruguru ariko Abahutu n’Abatutsi barabibahisha. Ibi byatumye aba nabo (Abahutu n’Abatutsi) bategura inyandiko yamagana ubu busabe.
Icyo gihe nibwo abakuru b’Abanande, Abahunde n’Abanyanga bahise batangira gukwirakwiza amakuru avuga ko amoko y’abahutu n’Abatutsi adashaka kuba mu Ntara ya Kivu y’Amajyaruguru kuko ngo bashakaga kwiyomora kuri Congo bagasubira kubarizwa ku Rwanda.
Aba bakuru b’aya moko kandi bahise banatangira kwibasira uwitwa Marcel Bisukiro, wari Minisitiri w’Ubucuruzi bwo hanze, bamushinja kuba umunyarwanda, kuba yarashatse kugurisha Pariki y’igihugu ya Albert (Parc National Albert), kugira icapiro na Hotel Riviera i Bukavu no gushaka kuzana amatwara ya gikomunisiti.
Icyari kigamijwe cyari ukubuza amoko y’Abahutu n’Abatutsi (Abanyarwanda)kujya mu bikorwa bya politiki, guhanagura izina rya Bisukiro ku rutonde rw’abaminisitiri no gukora iperereza ku bikorwa bye by’ubucuruzi nk’uko bigaragara mu gitabo “Masisi restera –t-il toujours dans la province du Nord Kivu?” Cya Batibuka J.
Twibutse ko impaka ku guheza abantu bishingiye ku moko byagiye byifashishwa n’abanyapolitiki mu mbwirwaruhame zabo kuva Congo yabona ubwigenge.
Umwaka wa 1962 ukaba ariwo ntangiriro y’ibyago by’Intara ya Kivu y’Amajyaruguru, kuko ari bwo hatangiye kubaho guhangana hagati y’abifuzaga ko haba Intara ya Kivu y’Amajyaruguru n’abatarabishakaga biganjemo Abanyarwanda.
Abanyarwanda bahoraga bibuka ikiyaga cya Lac Vert giherereye hafi ya Mugunga mu birometero 15 uvuye I Goma, kuko ngo ariho benshi muri bo biciwe bakajugunywa muri iki kiyaga.
- Lac Vert
Ubutaha tuzabagezaho amateka y’ukuntu Abanyarwanda bagiye bagera muri Congo kuva mu 1885 no mu gihe cy’ubukoloni aho bagendaga bajyanwa n’abazungu babakoreshaga imirimo y’agahato mu bucukuzi bw’amabuye y’agaciro.
imirasire.com


text:
Iki gitaramo cyiswe “Todah” gifite intego yo guhuriza hamwe amashimwe ya Korali Iriba n’ay’abakirisito bazafatanya na yo gutangira umwaka bari mu mwuka wo kuramya no guhimbaza Imana.
Kanda hano wumve indirimbo ‘Urakomeye’ ya korali Iriba ADEPR TABA-BUTARE
Korali Iriba yamenyekanye mu ndirimbo zirimo ‘Nta kibasha’, ‘Witinya’, ‘Ntakibasha’, ‘Turiho ku bw’ubuntu’, ‘Urakomeye’ na ‘Icyampa’ iri mu nshya yasohoye mu mpera za 2017.
Igitaramo giteganijwe kuri icyi Cyumweru, tariki ya 14 Mutarama 2017, kikazabera mu Nzu Mberabyombi y’Akarere ka Huye, kuva saa munani z’amanywa (14H00).
Korali Iriba izafatanya kuzamura icyubahiro cy’Imana n’umuhanzi Bosco Nshuti ukunzwe cyane mu ndirimbo “Ibyo Ntunze”, ‘Ubereye amashimwe’ n’izindi na Korali Itabaza yo muri ADEPR Taba’ Umuvugabutumwa Nshizirungu wo muri Nyabihu ni we uzabwiriza ijambo ry’Imana.
Neema Marie Jeanne, umwe mu ngingo za korali Iriba ushinzwe itangazamakuru, yatangarije ISANGE.COM ko imyiteguro irimbanyije ndetse bizeye ko Imana izahembura imitima y’abazitabira iki gitaramo.
Yagize ati “Ni igikorwa kigamije gushima Imana ku bw’imirimo yakoze mu buzima bwacu. Ni umwanya tuzafata wo gushimira Imana ku mirimo itangaza yakoze. Imana yatanze agakiza mu miryango migari, abaririmbyi ba Korali Iriba babarizwamo; yaguye ubwami bwayo binyuze mu butumwa bwiza, abantu benshi barakizwa. Ababyeyi benshi babonye abana mu gihe bari bamaze igihe barabuze urubyaro. Irindi shimwe muri menshi dufite ni uko Imana yatanze aho kuba. Ibi byose ni imigisha iboneka mu gakiza gatangwa n’Imana.”
Yakomeje avuga ko batabasha kurondora amashimwe bafite ku Mana ndetse asaba abazitabira igitaramo kuzaza bafite umutima ushima nkuko biri muri Zaburi 103.2 hagira hati“Mutima wanjye himbaza Uwiteka, Ntiwibagirwe ibyiza yakugiriye byose.” Korali Iriba izibanda ku ndirimbo zirimo amashimwe ariko n’iza kera yamenyekanyemo izaziririmba yibutsa abazitabira igitaramo ibihe byo hambere.
Muri iki gikorwa, Korali Iriba izatanga ubwisungane mu kwivuza ku bagera kuri 30 batuye mu karere ka Huye ndetse ikore n’ibindi bikorwa byo gufasha abatishoboye.
Korali Iriba yashinzwe ku ya 15 Gashyantare 1995, itangijwe n’abantu 18. Mu myaka 23 imaze mu ivugabutumwa imaze gushyira hanze album eshatu z’amajwi n’ebyiri z’amashusho. Iyi korali igizwe n’abarenga 130 bari mu byiciro bitandukanye byiganjemo abatuye mu duce two mu Mujyi wa Huye turimo Matyazo no ku i Taba n’abakorera mu bindi bice by’igihugu.
Mu mishinga yayo ya bugufi harimo uwo kumurika album ebyiri z’amajwi n’imwe y’amashusho.


text:
"Ariko abanyabyaha bameze nk’ inyanja izikuka uko itabasha gucayuka, amazi yayo azikura isayo n’imivumba. Nta mahoro y’abanyabyaha. Ni ko Imana yanjye ivuga" Yesaya 57:20-21
Ukwizera kugira inkingi, mu myaka ishize hari umugabo watangaje abantu, yakururaga ingorofani ku mugozi, akayibirindurira ku nkombe y’ umugezi munini ariko ntimucike ngo ibe yagwayo. Abantu bavuza induru maze umugabo si ukurushaho kubatangaza! Ashyira kuri yo ngorofani imifuka yuzuyemo imyanda hafi ibiro Magana abiri (200) maze arabirundura ariko arongera arayigarura. Maze umugabo arahindukira abaza abari bateraniye aho ati "ninde wizera ko nshobora no kunagayo umuntu ariko nkahita mugarura nta cyabaye?".
Bose basakuriza rimwe bati "ntibishoboka!" ndetse n’uwari umuri iruhande yatwawe nuko uwo mugabo yakoraga ibyo, ntiyigeze yizera ko n’ umuntu yamwoherezayo akamugarura. Maze aramubwira ati "niwowe ngiye kunagayo". Kubera kutizera ko byashoboka yarirutse rubura gica! Yatekerezaga ko yabyizeye ko bishoboka ariko atinya kujya kuri ya ngorofani.
Abantu benshi bavuga ko bizera Yesu ariko ntibemera kumwiyegurira ijana ku ijana kugira ngo abe ari we ujyenga ubuzima bwabo nubwo baba bemera ko ashoboye byose. Mbese wabagereranya n’ uwo wemeraga ko bishoboka ariko bamubwira kujya mu ngorofani akiruka ahunga?
Niba wizera Yesu,mwiyegurire neza wese kandi ntutinye kuko muri we ariho hari imbaraga n’ubugingo,niwe wenyine uzagufasha kugira amahoro nyayo.


text:
Ku wa 5 w’icya 2 Gisanzwe B, 19 Mutarama 2018
Amasomo:
Isomo rya 1: 1 Sam 24, 3-21
Zab 56 (57), 2-6.11
Ivanjili: Mk 3, 13-19
Dusanzwe tubizirikana ariko ntibikunze kwitabwaho: Icyo Yezu Kirisitu yatoreye intumwa ze cumi n’ebyiri, nta kindi ni ukubana na we. Nk’uko na we ubwe abana na Se nta kwitandukanya na We na rimwe, ni ko intumwa ya Yezu Kirisitu ishaka gusohoza neza ubutumwa, igomba kwitoza kugumana na We igihe cyose. Ni We umukunda wese akomoraho imbaraga zo kwigisha ku isi yose ineza n’amahoro, ya neza itsinda inabi. komeza… Icyo Yezu yatoreye ba Cumi na babiri →
Ku wa 4 w’icya 2 Gisanzwe b, 18 Mutarama 2018
Amasomo:
Isomo rya 1: 1 Sam 18, 6-9; 19, 1-7
Zab 55 (56), 2-3.9-13
Ivanjili: Mk 3, 7-12
Mu isomo rya mbere, dukomeje kuzirikana amateka ya Isiraheli. Ibitabo by’amateka muri Bibiliya bidufasha kumva aho umuryango w’Imana wavuye n’ingorane wanyuzemo imyaka myinshi cyane. Turacyumva ibyo Igitabo cya Samweli kitubwira. Tugeze ku mateka y’umwami Sawuli na Dawudi. komeza… Yonatani na se. Umwana uhugura umubyeyi we →
Ku wa gatatu w’icya II gisanzwe/B, 17/01/2018
Amasomo: 1Sam 17, 32-51 Zaburi 143,1.2.9-10 Mk 3,1-6
Bavandimwe, nimugire ineza n’amahoro bitangwa n’Uwaducunguye Yezu Kristu. Tumaze kumva ijambo ry’Imana ritwereka uburyo iyo umuntu atifitemo ubuntu n’ubumuntu agenda agana inzira ihabanye n’igana ku Mana Umubyeyi wacu udukunda kabone n’iyo waba uri mu bashinzwe cyangwa se mu bafite ubutumwa bwo kwigisha abandi Ijambo ry’Imana no kubereka inzira zayo. Kuko kwiyemera bimuhuma amaso ni uko ibyo yigisha n’ibyo avuga bigahora ari “Amasigaracyicaro” ari byo kuvuga ko inyigisho itangwa ikinjirira mu gutwi kumwe igasohokera mu kundi, ntigire icyo isigira uyihawe. Dore ko iyo biteye gutyo ubikora yibwira ko ibitekerezo bye ari byo by’ukuri gusa, utagenje nka we akaba ikivume n’uwo kurwanya. komeza… Ntugatinye gukora icyiza →
Inyigisho yo ku wa 2 w’Icyumweru cya 2 gisanzwe umwaka B Amasomo matagatifu:1Sam 16,1-13 Mk 2,23-28 Bavandimwe, amasomo matagatifu nk’uko … More Twumvire Imana, dukunde abayo →


text:
Rwanda Mountain Tea Ltd (RMT), ikigo cy’ishoramari kizwi cyane mu bikorwa byo guhinga no gutunganya umusaruro w’icyayi mu Rwanda, ntikigarukira aho gusa ahubwo ni ikigo cyita ku mibereho myiza y’abaturage bo mu duce icyayi gihingwamo.
Mu ntego yo kubaka ejo hazaza heza h’igihugu, RMT ishyigikira uburezi bw’abana mu rwego rwo gutanga uburezi bufite ireme.
Hejuru y’ibikorwa bigamije gukura abantu mu bukene bahabwa inka no kubakirwa amazu yo kubamo, RMT yitaye ku burezi ishyiramo amafaranga hafi miliyoni 120 mu myaka itatu ishize.
Mu Karere ka Nyamagabe, aho uruganda rw’icyayi rwa Kitabi rukorana n’abahinzi basaga ibihumbi bibiri, RMT ifatanyije n’Akarere n’Ikigo cy’Igihugu gishinzwe guteza imbere Ubumenyingiro (WDA), yahubatse ishuri ryigisha amasomo y’ubumenyingiro mu mwaka wa 2014.
Ni ishuri riha ubumenyingiro urubyiruko bukarufasha kugera ku mirimo no kwinjiza agatubutse ndetse bamwe bakihangira imirimo. Bamwe muri bo bahabwa imirimo mu ruganda rw’icyayi rwa Kitabi. Kugeza ubu, abahungu n’abakobwa basaga 60 bamaze kurangiza amasomo y’ubwubatsi muri iri shuri rinateganya gutangiza andi masomo atandukanye.
Mu Karere ka Ngororero, hafi y’uruganda rw’icyayi rwa Rubaya, RMT yubatse ibyumba by’amashuri bitandatu, ivugurura ibindi bitanu ndetse yubaka ibiro ku Kigo cy’Amashuri Abanza cya Kabayengo.
Uku kwagura ikigo kwafashije abanyeshuri basaga 400 bo muri Rubaya kwiga neza. Ni ibyumba by’amashuri byubatswe hakurikijwe ibisabwa n’ishami ry’Umuryango w’Abibumbye ryita ku Muco n’Uburezi (UNESCO) na Minisiteri y’Uburezi mu Rwanda. Ikigo cyahawe ubwiherero n’ibikoresho by’isuku na Koperative y’abahinzi b’icyayi (COTRAGAGI).
Mu myaka itatu ishize, RMT yasanze byari ingenzi cyane kwagura Ikigo cy’Amashuri Abanza cya Kabayengo mu rwego rwo gufasha abana baturuka mu miryango ihinga icyayi yo mu gace gahingwamo icyayi ka Rubaya.
RMT ni ikigo cy’ishoramari cyatangiye mu 2006, gisanzwe gifite inganda z’icyayi enye, kikagira ingomero ebyiri z’amashanyarazi zirimo Giciye ya mbere n’iya kabiri, kikaba kinakora ibikorwa byo gufasha abaturage birimo iby’uburezi, ubuvuzi na gahunda zo gukura abantu mu bukene kibagenera amatungo, kubagezaho amazi meza no kububakira amazu yo kubamo.


text:
Umuhanzi, Munyanziza Francis, ukoresha injyana ya gakondo ahamya ko Masamba ariwe watumye abantu bamenya impano afite yo kuririmba.
Uyu musore wiga mu cyahoze ari Kaminuza Nkuru y’u Rwanda ishami rya Huye avuga ko umugore wa mukuru we amaze kumva ko afite impano idasanzwe yo kuririmba yamuhuje na Masamba amugira umwe mu baririmbyi ba “Gakondo Group”.
Munyanziza w’imyaka 24 y’amavuko akaba yigana abahanzi bamenyekanye mu gukoresha injyana ya gakondo nka: Masamba, Kayirebwa, Kamaliza, Nyiranyamibwa, Uwera na Maliya Yohana.
Munyanziza avuga ko aho yatangiriye gukorana n’abahanzi bagize itsinda rya Gakondo Group yagiye ahura n’abahanzi bakomeye mu Rwanda.
Munyanziza yagize ati “maze guhura n’abahanzi bakomeye nka, Maliya Yohana, Jay Polly, Bruce Melody n’abandi.”
Aha yari yaje gushyigikira Jules Sentore muri PGGSS5 i Huye (Ifoto/Kagiraneza.O)
Kuri ubu asigaye ajya kuririmba mu bukwe agasanga abantu bamuzi. Akomeza avuga ko atarajya muri Gakondo Group nta muntu n’umwe wari umuzi usibye abanyeshuri bigana ndetse n’umuryango we.
Usibye kuririmba uyu musore azwiho no kuvugira inka, gucuranga inanga akaba amaze kwandika indirimbo zigera ku icumi, ariko kugeza ubu amaze gusohora ebyiri ari zo Mwizihirwe na Ubahiga zose zikozwe mu njyana gakondo.


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyakolosi (Kol 3,1-11)
Bavandimwe, 1ubwo mwazukanye na Kristu, nimuharanire ibyo mu ijuru aho Kristu ari, yicaye iburyo bw’Imana ; 2nimurangamire iby’ijuru, aho kurarikira iby’isi. 3Koko mwapfanye na Kristu, none ubugingo bwanyu bwihishe hamwe na We mu Mana. 4Aho Kristu azigaragariza, We bugingo bwanyu, icyo gihe namwe muzagaragara muri kumwe na We mu ikuzo ryisesuye.
5Nimucike rero ku bibarimo byose bibatera gutwarwa n’iby’isi, nk’ubwiyandarike n’ubusambanyi, ingeso mbi n’irari ribi, ibyifuzo bibi n’ubugugu butuma musenga ibintu nk’ibigirwamana! 6Ngibyo ibirakaza Imana. 7Nguko uko namwe mwagenzaga kera mugikora ibyo. 8Noneho ubu namwe ibyo byose nimubizinukwe : uburakari, umwaga, ubugome, ibitutsi n’ibigambo bibi bibava mu kanwa. 9Nimuherukire aho kubeshyana, kuko mwasezereye muntu w’igisazira hamwe n’imigenzereze ye, 10mugahinduka muntu mushya, uwo Umuremyi ahora avugurura amwishushanya, agira ngo amugeze ku bumenyi nyakuri. 11Icyo gihe rero ntihaba hakivugwa Umugereki cyangwa Umuyahudi, uwagenywe cyangwa utagenywe, umunyeshyanga cyangwa Umushiti, umucakara cyangwa uwigenga ; ahubwo haba havugwa gusa Kristu uba byose muri bose.
ZABURI (Zab 145 (144), 2-3, 10-11, 12-13ab)
Inyik/ Uhoraho agirira bose ibambe.
Buri munsi nzagusingiza,
nogeze izina ryawe iteka ryose.
Uhoraho ni igihangange,
akaba rwose akwiriye gusingizwa ;
ubwamamare bwe ntibugereranywa.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
Bamenyeshe bene muntu ibigwi byawe,
n’ikuzo ritamanzuye ry’ingoma yawe.
Ingoma yawe ni ingoma ihoraho mu bihe byose,
ubutegetsi bwawe buzaramba.
IBANGONDIRIMBO RIBANZIRIZA IVANJILI (Mt 5, 12)
Alleluya Alleluya.
Nimwishime kandi munezerwe,
kuko ingororano yanyu izaba nyinshi mu ijuru !
Alleluya.
IVANJILI
+ Luka (Lk 6, 20-26)
Muri icyo gihe, Yezu yari ahagaze mu kibaya maze imbaga y’abantu iramukikiza. 20Nuko yerekeza amaso ku bigishwa be, maze aravuga ati « Murahirwa mwe abakene, kuko lngoma y’Imana ari iyanyu. 21Murahirwa mwe mushonje ubu, kuko muzahazwa. Murahirwa mwe murira ubu, kuko muzaseka. 22Murahirwa igihe cyose abantu babanga, bakabaca, bakabatuka, bakabahindura ruvumwa babaziza Umwana w’umuntu. 23lcyo gihe muzishime kandi munezerwe, kuko ingororano yanyu ari nyinshi mu ijuru. Ni uko uko ababyeyi babo bagenzerezaga abahanuzi. 24Ariko muragowe mwe bakungu, kuko mwashyikiriye imaragahinda yanyu. 25Muragowe mwe mwijuse ubu, kuko muzasonza. Muragowe mwe museka ubu, kuko muzarira mukaganya. 26Muragowe igihe cyose abantu babavuga neza, kuko ari uko ababyeyi babo bagenzerezaga abahanuzi b’ibinyoma.»


text:
Nyabihu: Ikibazo cya “salle†akarere kari gafite cyarakemutse
Hari hashize igihe kitari gito akarere ka Nyabihu nta salle ihamye kagira yakorerwamo imirimo itandukanye ihuza abantu benshi. Ni muri urwo rwego aka karere kiyemeje kubaka “salle†yako izajya igafasha mu mirimo itandukanye ikunze guhuza abantu benshi nk’amanama,amahugurwa,n’ibindi.
Nk’uko Dorisi Melchiade ushinzwe ibikorwaremezo mu karere ka Nyabihu yabidutangarije, iyi salle  y’akarere ka Nyabihu, yatangiye kubakwa mu kwezi kwa mbere k’umwaka wa 2012, bateganya ko izarangira mu mpera z’ukwezi kwa gatandandu k’umwaka wa 2012. Ikaba yaragombaga kuba ifite ubwihereroâ€toilettes†imbere, ikagira kantine n’ibiro bikeya.
Iyi nzu yatangiye gukoreshwa kuwa 25/06/2012, ubwo akarere ka Nyabihu kerekanaga uko kesheje imihigo y’umwaka 2011-2012 imbere y’abaturage ndetse n’abari baje gusuzuma uko byagenze, ikaba mu myubakire yayo yaragombaga gutwara miliyoni 155 z’amanyarwanda nk’uko Dorisi Melchiade yabidutangarije.  Salle y’akarere ka Nyabihu ikaba ije ikemura ikibazo akarere ka Nyabihu kagiraga cy’ahantu hagari kakoreshereza nk’inama,amahugurwa,ibirori,n’ibindi bitandukanye akarere kakenera gukora bihuza abantu benshi.
Kugeza ubu iyi nzu ikaba ikorerwamo imirimo nk’iyo ihuza abantu benshi mu gihe iyo mbere iyo mirimo yajyaga gukorwa biyambazaga icyumba gito akarere kari gafite, karahinduyemo sale, wasangaga kidahagije cyangwa kakiyambaza salle zo hanze nko mu bigo by’amashuri bikegereye. Ibibazo nk’ibyo bikaba byarakemutse nyuma y’aho iyi nzu yuzuriye.


text:
KANDA HANO UREBE VIDEO
Ni benshi baba bifuza kumenya uburyo bakwifashisha kugirango bamenye umukobwa ukiri isugi bataryamanye nawe dore ko nta bundi buryo buragaragazwa bwo gupima ubusugi.
Mu kiganiro umunyamakuru w’Ibyamamare.com yagiranye n’abakobwa 35 batandukanye biga muri kaminuza zitadukanye ku ngingo ijyanye nuko wamenya umukobwa ukiri isugi urebeye ku mico n’imyifatire imuranga mu buzima bwe bwa buri munsi, yaganiriye n’abakobwa 35 batandukanye kandi biga muri kaminuza zitadukanye.
Kuri iyi ngigno benshi muri aba bakobwa bagiye bahuriza kuri izi ngingo 5 zikurikira:
- Iyo muganiriye ukamubaza nimba ari isugi ntarakara
Benshi muri aba bakobwa babwiye umunyamakuru ko umukobwa utakiri isugi iyo ubimubajije agusubizanya umujinya akakubwira ko bitakureba ndetse akabigira birebire. Nyamara umukobwa w’isugi iyo ubimubajije aramwenyura akakwihorera ntagire icyo agusubiza akakwereka ko atabyitayeho kuko abayumva ari ibanga rye ntacyo ukwiye kubimenyaho, kandi ibiganiro byerekeza ku mibonano mpuzabitsina usanga ntacyo babivugaho.
Ariko ngo uwatakaje ubusugi akunze kubijyaho impaka cyane kuburyo hari n’igihe aba yemeza ko umuntu wese ugenderaho ku by’ubusugi aba adakuze bihagije. Nanone iyo umukobwa atajyaga abivugaho nyuma agatangira kujya agira ibiganiro nk’ibyo aba yatakaje ubusugi.
- Ntasamara cyangwa ngo ubone ajya iyo bigiye
Benshi muri aba bakobwa baganiriye n’umunyamakuru w’Ibyamamare.com, bahurije ku kuvuga ko umukobwa wiyemeje kurinda ubusugi bwe ubona ari wa wundi udasamara cyane ngo ubone ibintu byose aba yabishyuhiye.
Ngo ntaba muri banyamujya iyo bigiye, usanga ibintu inshuti ze bagendana baba bashyuhiye we ari kubitwara buhoro rimwe na rimwe ugasanga bari no kumwita umurezi.
- Ntakunda kwibonekeza cyangwa kwigaragaza cyane mu bandi
Aba bakobwa babwiye umunyamakuru ko umukobwa ukiri isugi ntago akunda kwigaragaza, n’ahantu ari ntago aba ashaka ko hari abamwitaho cyane ngo bamurangarire. Mu gihe umukobwa utakiri isugi akora ibishoboka byose kugira ngo aho anyuze buri musore wese arangare.
Bamwe bisiga ibirungo bikabije abandi bakambara imikufi ihenze cyangwa bakitera imibavu ikabya guhumura mu rwego rwo kugira ngo bakurure abasore.
- Kwiyemera no kwihagararaho
Aba bakobwa bari mu bigero bitandukanye biga mu makaminuza, babwiye umunyamaukru ko umukobwa ukiri isugi akunda kwiyemera akihagararaho ku musore umutereta akamwereka ko ntacyo amukeneyeho.
Nyamara ngo umukobwa utakiri isugi ni babandi utumira ngo musohokane musangire icyayi, akazana n’inshuti ze zose atanabiguteguje mu rwego rwo kugira ngo bose ubagurire wishyure menshi. Ibi ngo nta mukobwa ukiri isugi wabikora.
- kwikwiza mu myambarire
Umukobwa ukiri isugi ntago yiyambika ubusa ahubwo agerageza kwambara akikwiza, kimwe na ba bandi basigaye bashyira amafoto yabo kumbuga nkoranyambaga bambaye ubusa, aba bakobwa babwiye umunyamakuru ko biriya ntamukobwa ukiri isugi wabikora.
Ikindi kintu cyemezwa n’abenshi n’uko umukobwa ukiri isugi iyo asinziye ari mu bitotsi bikomeye ugasa nk’umukora ku gitsina asimbukira hejuru agahita akanguka akwigizayo niyo waba uri umukobwa mugenzi we.


text:
ISOMO RYA MBERE
Igitabo cya Yozuwe (Yoz 24, 14-29)
Muri iyo minsi, Yozuwe yari yakoranyirije imiryango yose ya Israheli i Sikemu, maze arababwira ati 14« Ubu rero, nimutinye kandi mukorere Uhoraho mu butabera n’ubudahemuka. Nimwigizeyo ibigirwamana ba so bayobotse hakurya y’Uruzi no mu Misiri, maze mukorere Uhoraho. 15Ariko niba gukorera Uhoraho bitabashimishije, uyu munsi muhitemo uwo mushaka gukorera : byaba ibigirwamana ba so bayobotse bakiri hakurya y’Uruzi, cyangwa se iby’ Abahemori mubereye mu gihugu. Naho jye n’inzu yanjye tuzakorera Uhoraho. » 16Rubanda baramusubiza bati « Hehe n’igitekerezo cyo kwimura Uhoraho ngo dukorere ibigirwamana! 17Uhoraho ni We Mana yacu, We watuvanye mu Misiri twe n’ababyeyi bacu, akaruvana mu nzu y’ubucakara, agakorera ibyo bimenyetso bikomeye mu maso yacu. Yaturwanyeho mu rugendo rurerure twakoze no mu mahanga yose twagiye tunyuramo. 18Uhoraho yirukanye amahanga yose imbere yacu, cyane cyane Abahemori batuye igihugu. Natwe rero tuzakorera Uhoraho kuko ari We Mana yacu » 19Yozuwe abwira rubanda ati « Nta bwo muzashobora gukorera Uhoraho kandi ari Imana y’Intungane, n’Imana ifuha itazihanganira ubwigomeke bwanyu n’ibyaha byanyu. 20Nimwitandukanya n’Uhoraho mugakorera ibigirwamana by’amahanga, azahindukira abagirire nabi, abatsembe nyuma y’ineza yose yabagiriye. » 21Rubanda basubiza Yozuwe bati « Reka da ! Ntibikabe kuko tuzakorera Uhoraho. » 22Yozuwe arababwira ati « Musanzwe muzi ko ari mwe ubwanyu mwihitiyemo gukorera Uhoraho.» Barasubiza bati «Turabyiyemeje.» 23Yozuwe arakomeza ati «Noneho rero nimwigizeyo ibigirwamana by’amahanga biri muri mwe, maze mwerekeze umutima wanyu kuri Uhoraho Imana yanyu.» 24Rubanda basubiza Yozuwe bati «Tuzakorera Uhoraho Imana yacu, kandi twumvire ijwi rye.»
25Uwo munsi i Sikemu, Yozuwe agirana isezerano na rubanda; abaha amategeko n’umuco bazagenderaho. 26Ayo magambo Yozuwe ayandika mu gitabo cy’ltegeko ry’Imana. Afata ibuye rinini arishingisha aho ngaho, mu nsi yigiti cy’umushishi cyari bugufi y’Ingoro y’Uhoraho. 27Yozuwe abwira rubanda rwose ati « Dore iri buye ni ryo rizadushinja, kuko ryumvise amagambo y’Uhoraho avugana natwe ; rizabashinja kugira ngo mutabeshya Imana yanyu. » 28Yozuwe yohereza rubanda, buri muntu mu isambu ye. 29Nyuma y’ibyo byose, Yozuwe mwene Nuni umugaragu w’Uhoraho, apfa agejeje ku myaka ijana na cumi.
ZABURI (Zab 16 (15), 1-2a.5, 7-8. 2b-11)
Inyik/ Uhoraho, ni wowe munani wanjye n’umugabane wanjye!
Mana yanjye, unyiragirire kuko ari wowe buhungiro bwanjye.
Uhoraho ndamubwiye nti “Ni wowe Mutegetsi wanjye !
Uhoraho, wowe munani wanjye n’umugabane wanjye,
uko nzamera ni wowe ukuzi.”
Ndashimira Uhoraho ungira inama,
ndetse na nijoro umutima wanjye urabinyibutsa.
Uhoraho mpora muzirikana ubudahwema,
ubwo andi iruhande sinteze guhungabana.
Nta mahirwe yandi nagira atari wowe !
Uzamenyesha inzira y’ubugingo ;
hafi yawe ni ho haba umunezero usendereye,
iburyo bwawe hakaba umudabagiro udashira.
IBANGONDIRIMBO RIBANZIRIZA IVANJILI
Alleluya Alleluya.
Uragasingizwa Dawe, Mutegetsi w’ijuru n’isi,
wowe wahishuriye abaciye bugufi amabanga y’Ingoma y’ijuru.
Alleluya.
IVANJILI
+ Matayo (Mt 19, 13-15)
Muri icyo gihe, 13Yezu bamuzanira abana bato ngo abashyireho ibiganza abasabira, maze abigishwa be barabakabukira. 14Yezu ni ko kubabwira ati « Nimureke abana bansange, mwibabuza kunyegera kuko Ingoma y’ijuru ari iy’abameze nka bo.» 15Nuko amaze kubashyiraho ibiganza, ava aho hantu.


text:
Imyitwarire y’umukobwa witegura gushyingirwa
Umukobwa witegura gushyingirwa aba agiye kuva mu kiciro kimwe cyo mu busore agana mu kindi kiciro cy’abubatse.Twavuga ko aba avuye mu buzima bwa wenyine agiye gukomezanya ubuzima n’undi muntu bakundanye bakemeranwa kubana akaramata. Madamu Mukuru Winfride aratanga inama ku bakobwa bitegura gushyingirwa kugira ngo bazazubake zikomere.
Imwe mu mitwarire ikwiye umukobwa witegura gushyingirwa
Kuganira n’abantu bubatse ingo ( familles)
Ni ngombwa ko umukobwa witegura gushyingirwa aganira n’abamutanze kubaka ingo ,kugira ngo ababaze bimwe mu bibazo ajyayibaza mu rushako agiye kwinjiramo.Iyo umukobwa aganira n’abamutanze gushaka ,bajyenda bamusobanurira ndetse bakanamuha inama z’uburyo azitwara mu buzima bushya agiye kwinjiramo.
Kureka kugendera mu kigare
Umukobwa witegura gushyingirwa aba agomba kugaragaza itandukaniro kuko ibyo abasanzwemo biba bihabanye nibyo agiye kujyamo.
Kumenya neza umuryango ushatsemo
Umukobwa witegura gushaka aba agomba kumenya neza amakuru y’umuryango ashatsemo kuko ni abantu baba bagiye kuba bugufi bwe mu bikorwa bitandukanye.Umukobwa agomba kuba umugisha mu muryango ashatsemo ndetse n’umuryango avuyemo, akabahuza akaba ingirakamaro mu muryango ajemo, ni ngombwa rero ko abamenya. Akamenya ibyo bakunda, ibyo banga, abagira amahane, abagira amagambo n’indi mico itandukanye kugira ngo azamenye uko yitwara kuri buri wese maze bazashe kubana mu mahoro.
Kirazira gusezera ku basore mwari inshuti
Hari abakobwa bajya gusezera ku basore bahoze bakundana nabo mbere, ibyo ni ibintu bibi cyane kuko bashobora kukugirira nabi bakagufata ku ngufu bitewe nuko nabo bakwifuzaga ukaba ubacitse.
Gutanga avance (kuryamana mbere yo kurushinga)
Umuco wo gutanga avance ureze ,nyamara si umuco nyarwanda ukwiriye kwimikwa.Umukobwa ni nk’amata ntasogongerwa, niba rero witegura gushyingirwa ntukwiriye kwemera gutanga avance ku musore mwenda kurushingana. Niba koko agukunda azarindira mukore ubukwe maze mubone kuryamana.
Kwirinda kwitwara uko utari
Hari abakobwa begereza gushyingirwa ntibabe bacyitwara neza kuri bagenzi babo ku buryo usanga abakobwa bagenzi be bavuga bati runaka yarirase ntakitwikoza ntiyadutumiye n’ibindi, si byiza rero nk’uko uba ugiye gushyingirwa n’igihe cyabo nabo kiba kizagera nabo bagashyingirwa.
Gukunda gusenga cyane : Ngo umukobwa ugiye gushyingirwa aba agomba gusenga cyane, kugira ngo ubuzima bushya agiye kwinjiramo azayoborwe n’Imana kandi n’agahunda zose zitegurwa zizagende neza.


text:
Umukunzi wa IMIRASIRE.COM yatwandikiye yifuza inama z’abasomyi b’uru rubuga aho afite ikibazo cyo kuba umugabo we amaze umwaka atabasha gukora imibonano mpuzabitsina kandi we yumva abishaka, Ikibazo kimukomereye cyane ni umugabo baryamanye ushobora kumusenyera.
Umukunzi wa IMIRASIRE.COM yatwandikiye yifuza inama z’abasomyi b’uru rubuga aho afite ikibazo cyo kuba umugabo we amaze umwaka atabasha gukora imibonano mpuzabitsina kandi we yumva abishaka, Ikibazo kimukomereye cyane ni umugabo baryamanye ushobora kumusenyera.
Nkore iki ? umugabo wanjye ntakibasha gukora imibonano mpuzabitsina
.Mbigenze nte ? Hari umugabo ugiye kunyibagiza umugabo twashakanye
.Ngira inama: umugabo twaryamanye yarandyohereje none kumwikuramo byananiye
Mu magambo ye yagize ati"Ndagisha inama mfite umugabo n’abana 3 tumaranye 12ans (imyaka 12) ariko yagize ikibazo ntagishyukwa,amaze umwaka wose tudahura kd njye mba mbishaka.vuba aha rero nahuye n’umugabo ukiri muto turabikora biratinda amenera amazi numva ndaryohewe.none umugabo yanze kunshikaho arampamagara kenshi ambwira ngo ntazigera andeka naramuryoheye.arashaka duhore duhura kd njye simbishaka Kubera kwanga ko umugabo yazabimenya
Kd sha afite igitsina kinini kiryoshye ni umuhanga azi kubikora kurusha n’umugabo wanjye uko yabikoraga nkore iki"?
Ni ahanyu rero nimugire uyu muvandimwe wacu inama ,birashoboka ko inama wamugira yatuma abasha gufata umwanzuro ukwiye akamenya icyo gukora akivana muri ibi bibazo neza. Inama yawe ni umusanzu ukomeye cyane !
Ibitekerezo
Wanyurwa Nabo Bana 3 Ushaka Kongeramwabandi Kuberiki Badahuje? Kanda hano umusubize
Reka twongere tubasuhuze bakunzi b'uru rubuga. Muvandimwe wahuye n'ikibazo urwaza uwo mwashakanye kandi nawe ukora icyaha cyo kumucya inyuma!! Garukira aho,kuko mwasezeranye kubana akaramata,ikindi mwarabyaranye!! kugeza ubu witwa indaya rwihishwa,ese Imana nayo ntikubona? Iyubahe,wubahe uwo mwashakanye,wubahe n'abana bawe! mujyane kumuvuza naho uwo muryamana bubyizi,araje aguteze indwara utazivuza zirenze kutarongorwa!! Gana abavuzi,murakoze Kanda hano umusubize
ukuryohereza. uramenye ntuzongere kuvuga imvugo nkiyi. Imana yanga ubusambanyi cyane. tandukana n'umugabo wawe ushakane n'iyo ndaya. va mu byaha mujyinga we Kanda hano umusubize
Muraho nez ngendumva iyumubyeyi adakwiy gutandukana numugabo we niyihangan arere abana yirind kumuca inyum ntazonger Kanda hano umusubize
Mubyeyi uwo mugabo wawe ntiwatubwiye ikibazo mu by'ukuri afite ngo duhereho tugufasha .Ariko ibyo byo kumuca inyuma byararangiye ntuzabyongere rwose.Uzahamagare kuri phone y'ubuntu5960 niba ukoresha mtn ,baguhe Muganga Vedaste muvugane azagufasha niba byavurwa ,hari aba specialiste bajya baza gukorana na we.cg ubaze 0728759614 Kanda hano umusubize
ndumva uyumuntu atari umukrist kuko yakoze icyaha imana akwiye guha aciro isezerano yasezeranye imbere yimana na bantu nagaruke bigishoboka asabe imbabazi umugabowe Kanda hano umusubize
UWO MUGOR NAREK IVYUBUSAMBANYI AGUMANE NUWO BASHAKANYE! WIW HAMA BASENG IMANA. Kanda hano umusubize
UWO MUGOR NAREK IVYUBUSAMBANYI AGUMANE NUWO BASHAKANYE! WIW HAMA BASENG IMANA. Kanda hano umusubize
Ntuzongere Guhuranuwomugabo.0726026749 Kanda hano umusubize
najyanumugabowe kwamuganga bamuvura agakira mujyemukundakumva amaradio cy ibiganiro naho uwo usambana azajyemundayanazoziraryoha umunsiwiteranyije numuryango wawese icyogisebo azakigukizara kwiyubaha biragoye ababyeyi mujyemwiyubaha rebumwanawaweyumvise iyonkuruyanyina nubuheburerese wabutanze ganiriza umuryangowawe kuko nibwobuzima uwo usambana azagutezisi nayo iba irihafi mushyire brack list ucyemure ibibazobyawe wubake nd ntimuzajye mubafpumu Kanda hano umusubize
yihangane arek uwomusambanewe, kuko uwowambere nawe basanganye nawe azikumudyohereza, nkukonawe yazahuranikibazo nkico. Kanda hano umusubize
Mubyukuri rero kugisha inama nibyiza ariko burya inama yingenzi niyanyirikibazo.Njyewe rero dore inama nkugiriye: ukobyasakose muracyakundana nanone uyukuryohereza ntuzamuheba kuko uramwemera pe;fata iyambere utere intambwe yakigabo uganirize umufasha wawe umusobanurire uko ikibazo kimeze nubwo atabura kubabaramo gato ariko abasha kukumva.Nan one ariko muramenye muzemwibuka kwirinda ngahorero mugire amahoro namahirwe mubikorwa byanyu byose. Kanda hano umusubize
Gana alliance in motion global ihe umuti umugabo wawe maze yongere akuryohereze. 0788354362 Kanda hano umusubize


text:
Umuryango w’ubumwe bw’i Burayi watumiye Abanyarwanda bose mu isabukuru
Umuryango w’ubumwe bw’ibihugu by’i Burayi mu Rwanda (EU) wafunguriye amarembo Abanyarwanda bose babyifuza kuzaza kwizihiza isabukuru y’imyaka 60 umaze ubayeho.
Mu gihe byari bisanzwe ko hakorwa umunsi mukuru hagatumirwa abayobozi bakuru b’igihugu, kuri iyi nshuro uyu muryango utangaza ko bizakorwa hatumirwa n’abaturage bose babishoboye.
Ibyo birori byiswe “European Street Fair” bizabera muri “Parking” ya Stade Amahoro tariki ya 06 Gicurasi 2017, abazabyitabira bazabona ibyo uyu muryango umaze kugeraho ndetse bataramane n’abagize uyu mu muryango baba mu Rwanda.
Mu kiganiro n’abanyamakuru cyabaye kuri uyu wa kane tariki ya 04 Gicurasi 2017, hatangajwe ko kuri uwo munsi ibirori bizatangira mu ma saa cyenda z’amanywa bikageza mu gicuku.
Abazabyitabira kandi bazataramirwa n’abahanzi bazwi mu Rwanda barimo Munyakazi Deo ukirigita inanga, Charly na Nina, Buravan, Riderman n’abandi barimo n’abaturutse mu bihugu by’i Burayi.
Ambasaderi wa EU mu Rwanda, Michael Ryan agira ati “Ntabwo tuzatumira abayobozi gusa tuzatumira Abanyarwanda bose, tubereke ibyo dukora.
Tugomba kugirana umubano n’Abanyarwanda, tuzerekana ibyo dukora mu Rwanda, abantu bazazane n’imiryango yabo bishime bareba ibyo dukorera mu Rwanda no ku isi yose.”
Ushinzwe itangazamakuru muri EU mu Rwanda, Flora Kayitesi ashimangira ko icyo ari igikorwa kigamije kwerekana isura nyayo y’uyu muryango mu mishinga bateramo inkunga u Rwanda ariko bikaba mu busabane busesuye.
Agira ati “Abantu bazinjirira ubuntu! Ni ibikorwa bizaduhuza n’abaturage bityo basure imurika ry’ibikorwa by’uyu muryango, abana bakine, hanyuma abahanzi bacurange bitandukanye n’uko ubundi byizihizwaga n’abatumiwe gusa.”
Ibitekerezo ( 3 )
Tuzitabira ikibazo Nuko stade izaba ntoya abazakererwa bazisura.
nta beer bazaduha kugirango tubashe gukurikira umunsi mukuru twumva tunareba neza??
Ngo abanyarwanda bose baratumiwe? tuzahurira he?


text:
INKURU YA 41
Inzoka y’umuringa
ESE iyo nzoka yizingurije ku giti ni inzoka nyanzoka? Oya. Ni inzoka ikozwe mu muringa. Yehova yategetse Mose kuyimanika ku giti kugira ngo abantu bashobore kuyireba maze babeho. Ariko izindi nzoka ziri hasi zo ni inzoka nyanzoka. Zariye abantu zituma barwara. Waba se uzi impamvu?
Ni ukubera ko Abisirayeli bavuze nabi Imana na Mose. Bitotombye bagira bati ‘kuki mwatuvanye mu Misiri kugira ngo dupfire muri ubu butayu? Nta byokurya cyangwa amazi biba hano. Kandi turambiwe kurya iyi manu.’
Ariko manu yari ibyokurya byiza. Yehova yayibahaye akoze igitangaza. Kandi yanabahaye amazi mu buryo bw’igitangaza. Nyamara rubanda ntibashimiye Imana kuba yarabitayeho muri ubwo buryo. Ni cyo cyatumye Yehova ateza Abisirayeli izo nzoka z’ubumara kugira ngo abahane. Izo nzoka zarabariye maze benshi muri bo barapfa.
Amaherezo, rubanda basanze Mose baramubwira bati ‘twakoze icyaha, kuko twavuze nabi Yehova nawe. None saba Yehova adukuremo izi nzoka.’
Nuko Mose asabira abo bantu. Hanyuma, Yehova yamutegetse gucura iyo nzoka y’umuringa akayimanika ku giti, kugira ngo uwariwe n’inzoka wese ayirebe. Mose abigenza atyo, maze abariwe n’inzoka bareba iyo nzoka y’umuringa barakira.
Hari isomo twavana muri iyi nkuru. Hari ukuntu twese tumeze nk’Abisirayeli bariwe n’izo nzoka. Twese turi mu mimerere yo gupfa. Itegereze hirya no hino, urasanga abantu barwara, bagasaza kandi bagapfa. Ibyo biterwa n’uko umugabo n’umugore ba mbere, ari bo Adamu na Eva, bateye Yehova umugongo, kandi twese turi abana babo. Ariko Yehova yaduteganyirije uburyo butuma dushobora kuzabaho iteka.
Yehova yohereje Umwana we Yesu Kristo ku isi. Yesu yamanitswe ku giti bitewe n’uko abantu benshi batekerezaga ko yari umuntu mubi. Ariko Yehova yatanze Yesu kugira ngo adukize. Nitumuhanga amaso, tukamukurikira, dushobora kuzabona ubuzima bw’iteka. Ariko, tuziga byinshi kuri ibyo nyuma.


text:
ISOMO RYA MBERE
Ibaruwa ya mbere ya Mutagatifu Petero Intumwa (1 Pet 4, 7-13)
Bavandirnwe, 7iherezo rya byose riregereje. Murabe rero abashishozi n’abizige, kugira ngo muhugukire gusenga. 8Mbere ya byose ariko, mugirirane iteka urukundo nyarwo, kuko urukundo rubabarira ibyaha bitabarika. 9Mujye mucumbikirana mungo zanyu nta kwinuba, 10mufashanye buri wese akurikije ingabire yahawe, mbese mube nk’abagabuzi beza b’ingabire zinyuranye z’Imana. 11Nihagira uterura kuvuga, abigire nk’aho yigisha amagambo y’Imana; nihagira ukora umurimo uyu n’uyu, bibe nk’aho akoreshwa n’imbaraga ahawe n’Imana, kugira ngo lmana isingizwe ku buryo bwuzuye, ku bwa Yezu Kristu, We ukwiriye ikuzo n’ ububasha uko ibihe bigenda bisimburana iteka. Amen! 12Nkoramutima zanjye, ntimutangazwe no kuba muri mu muriro w’amagorwa, nk’aho ari ikintu kidasanzwe kibagwiririye, 13ahubwo mwishimire uruhare mufite ku bubabare bwa Kristu kugira ngo muzasabagizwe n’ ibyishimo igihe ikuzo rye rizisesurira.
ZABURI (Zab 96 (95), 10, 11-12a,12b-13a, 13cd)
Inyik/ Uhoraho araje, aje gucira isi urubanza.
Nimuvuge mu mahanga muti « Uhoraho ni umwami!»
Yashinze isi yose ntihungabana;
imiryango yose ayicira urubanza rutabera.
Ijuru niryishime kandi isi nihimbarwe!
Inyanja niyorome, n’ibiyirimo byose!
Imisozi nisabagire kimwe n’ibiyisesuyeho byose.
Ibiti byose by’ishyamba bivugirize impundu icyarimwe,
Mu maso y’Uhoraho kuko aje,
kuko aje gutegeka isi.
Azacira isi urubanza mu butabera,
arucire n’imiryango mu butarenganya bwe.
IBANGONDIRIMBO RIBANZIRIZA IVANJILI (Zab 1,2-3)
Alleluya Alleluya.
Hahirwa umuntu uhimbazwa n’amategeko y’Uhoraho:
yera Imbuto uko igihe kigeze.
Alleluya.
IVANJILI
+ Mariko (Mk 11,11-25)
Muri icyo gihe, Yezu amaze kwakiranwa impundu nyinshi 11agera i Yeruzalemu, yinjira mu Ngoro y’lmana, Amaze kwitegereza byose hirya no hino, umugoroba ukubye arasohoka, ajyana na ba Cumi na babiri i Betaniya. 12Bukeye, bahagurutse i Betaniya, Yezu aza gusonza. 13Akiri kure, arabukwa igiti cy’umutini gifite amababi ajya kureba ko hari imbuto yakibonaho, acyegereye asanga ni ibibabi bisa, kuko kitari igihe cyacyo cyo kwera. 14Abwira icyo giti ati «Ntihakagire umuntu urya imbuto zawe ukundi !» Ubwo abigishwa be baramwumvaga.
15Baragenda bagera i Yeruzalemu. Yezu yinjira mu Ngoro y’Imana, atangira kwirukana abacuruzi n’ abaguzi bari mu Ngoro ; ahirika ameza y’abavunjaga amafaranga, n’ intebe z’abacuruzaga inuma, 16kandi abuza abikoreraga imitwaro kwahuranya ikibuga cy’Ingoro. 17Nuko abigisha ababwira ati« Mbese ntihanditswe ngo ‘Inzu yanjye izitwa inzu yo gusengerwamo n’amahanga yose, naho mwebwe mwayigize ubuvumo bw’abambuzi !’» 18 Abatware b’abaherezabitambo n’abigishamategeko ngo babimenye, bashaka ukuntu bamwicisha ariko bakamutinya, kuko rubanda rwatangariraga inyigisho ze. 19Bugorobye, Yezu n’abigishwa be bava mu mugi.
20Mu gitondo bahita, babona wa mutini wumye kugeza mu mizi. 21Petero yibuka ibyabaye maze abwira Yezu ati« Mwigisha, cya giti wavumye dore cyumye cyose!» 22Yezu aramusubiza ati «Nimwemere Imana! 23Ndababwira nkomeje ko uwizera Imana ashobora kubwira uriya musozi ati ‘Shyiguka aho wirohe mu nyanja’, niyizera adashidikanya ko ibyo avuze biba, bizaba. 24Ni cyo gituma mbabwira nti ‘Icyo musabye cyose musenga, mwizere ko mugihawe, kandi muzagihabwa.’ 25Kandi igihe muhagaze musenga, mujye mubabarira uwo mwaba mufitanye akantu, kugira ngo namwe So womu ijuru abababarire ibicumuro byanyu. »


text:
Iki gitekerezo ni icya Adeline Umwiza umukristo wo muri Zion Temple, usanzwe azwi mu bikorwa by’ivugabutumwa rinyuza mu kuririmbira no kubyinira Imana.
Mu buzima bwa buri munsi hari byinshi dukeneye kumenya no kwiga no gushaka kugeraho, ariko harimo ibyingenzi buri wese akwiye kumenya.
Icya mbere ni ukumenya ko Yesu ari umwami n’ umucunguzi w’ ubuzima bwawe, kuko nibwo ubaho ubuzima bwuzuye umutekano utakwakwa n’ umuntu uwo ariwe wese.
Icyiyongeraho nyuma yo kumenya ko ari Umwami n’ umucunguzi wawe, nuko ugomba kumenya uwo uriwe muri we, uba wahindutse icyaremwe gishya hanyuma ugashaka kumera nk’ umwami, ibi birigwa umunsi k’ uwundi, ukifuza kugira imitekerereze nk’ iye, umunsi k’ uwundi, ugaharanira kugira indangagaciro ze.
Akarusho nuko ugomba kugambirira gufata no kugera ku cyo Kristo yaguhamagariye, yadufatiye kuba abahamya b’ibyo twumvise kandi twabonye m’ ubuzima bwacu, ikindi wahawe kuba uwibutsa abantu kugira neza kwe.
Umwuka w’Umwami Imana ari kuri njye, kuko Uwiteka yansize amavuta ngo mbwirize abagwaneza ubutumwa bwiza, yantumye kuvura abafite imvune mu mutima no kumenyesha imbohe ko zibohowe, no gukingurira abari mu nzu y’imbohe.
Ibi nibyo bikubereye mu buzima bwiza bwuzuye umutekano uva mukuba muri kristo.
Adeline Umwiza, umukristo muri Zion Temple.


text:
Umuhanzi Danny Mutabazi abarizwa mu itorere rya ADEPR Gasave ku Gisozi yashize hanze amashusho y’indirimbo yise [ Ntiyasinziriye ] nkuko yabitangarije umunyamakuru wa Ibyishimo.com.
Uyu muhanzi uzwi mu ndirimbo ‘ Calvary ‘ mu gambo ye yagize ati :” nyuma y’uko nakoze amashusho y’indirimbo yitwa Calvary imaze amezi asaga umunani isohotse nazanye indi video y’indirimbo yitwa ‘ Ntiyasinziriye’ ikubiyemo ubutumwa bwinshi butandukanye.”
Asobanura ku butumwa bukubiye muri iyi ndirimbo yakomeje ati :” ahanini navugaga ku mirimo Imana ikora , mpumuriza abantu , mbabwira ko Imana yacu itasinziriye igikora. N’ubwo baba bari mu bibazo bahumure Imana yacu iracyahari kandi iracyakora . Ni ubwo butumwa bw’ibanze nashakaga gutambutsa muri iki gihangano cy’Umwuka.”
REBA IYI NDIRIMBO HANO :
Danny Mutabazi yatangiye kuririmba mu mwaka wa 2015 , ubu amaze gusohora indirimbo esheshatu zigizwe n’izamajwi ( Audio ) ndetse n’ebyiri z’amashusho ( video ).


text:
Abakobwa bamwe baba bafite imyitwarire mibi, hari ababa bashira isoni, bagira amahane, banywa ibisindisha, bakomoka mu miryango ifite amateka mabi n’ibindi byinshi bishobora gutuma abahungu batabisukira.
Ibyo ariko ba nyir’ubwite bo ntibashobora kubikubwiraho, ahubwo iyo ushatse kumenya impamvu batinze gushaka, bafite ibindi bisubizo.
Inkuru y’urubuga elcrema igaragaza bimwe mu bisubizo bitangwa n’abakobwa iyo babajijwe impamvu batarashaka abagabo.
1. Kuba ndi ingaragu biranyuze
Nubwo bishoboka ko haba hari abakobwa banejejwe no kuba bakiri ingaragu ariko ngo hari n’abandi bihisha inyuma y’ibyo bagatanga icyo gisubizo iyo ubabajije impamvu batarashaka abagabo, kabone nubwo ngo baba birirwa barira bifuza ko babona abasore bakwita ababo.
2. ‘Ntegereje umugabo w’ukuri’ cyangwa ngo ‘Abagabo bose ni kimwe’
Nta muntu mu buzima utifuza umuntu ufite imico myiza kandi ibyo ni ukuri niko twese tumeze. Gusa iyo umukobwa agusubije ngo abagabo bose ni kimwe, sindabona uw’imico myiza, ngo aho haba hari ikibazo kuko nta buryo yabimenyamo ko ari babi igihe nta wuramutereta.
Ibyo ngo bikunda gusubizwa n’abakobwa baba bafite imyitwarire mibi maze aho kubona ko aribo bafite ikibazo ndetse gikwiriye gukosorwa bakihagararaho ko babuze umwiza.
3. Siniteguye gukundana
Icyo urubuga elcrema ruvuga ku bakobwa batanga ibi bisubizo, ngo ni uko iyo umusore abagannye, bamera nk’ababonekewe ndetse bagahita batangira gushyuha mu kanya gato cyane. Iki gisubizo rero ngo gitandukanye n’ukuri.
4. Nzaguma kubaho ndi ingaragu
Abakobwa bavuga ko bazaguma kubaho ari ingaragu na bo babaho. Bene abo bavuga ko gushaka bumva atari umuhamagaro wabo ngo ariko ikikwereka ko kwari ukwihagararaho ni uko ngo ibyo baba bavuga batabirambamo, kuko iyo babonye umusore ubabaza izina bahita bava mu byabo bagakundana birengagije izo mpamvu batangaga.
Ibyo ni bimwe mu bisubizo bifatwa nk’urwitwazo ku bakobwa iyo babajijwe impamvu badashaka abagabo, ubutaha tuzababwira n’iz’abahungu, igihe bahindutse ingaramakirambi.


text:
Diyosezi yacu ya BYUMBA ifite gahunda y’imyika itatu y’IKENURABUSHYO RISHINGIYE KU MURYANGO (PASTORALE FAMILIALE). Hazitabwaho ingingo ebyiri nyamukuru : IHURIRO RY’INGO N’UBUSUGIRE BW’INGO.
Mu nyandiko zacu twanditse ku IHURIRO ry’ingo n’imikorere yaryo muri Paruwasi NYAGAHANGA, aho twavugaga ko Ihuriro ry’ingo ryateye imbere mu guhuriza hamwe ingo kugira ngo baganire ku nshingano z’abashakanye zo guteza imbere ubuzima bwa gikristu n’ubw’umuryango, bafashijwe n’ubuhamya bw’izindi ngo ndetse n’uwahuguwe kuri iyo gahunda yaba Umupadiri, Uwihayamana cyangwa Umulayiki. Icyo gikorwa kikaba kigeze kure muri Paruwasi NYAGAHANGA kuko ingo zirenga 800 zimaze guhugurwa. Nyiricyubahiro Musenyeri Umushumba wa Diyosezi ya BYUMBA, ushinzwe Akanama k’Abepisikopi Gatolika gakurirana ubuzima n’ibibazo by’umuryango, mu rugendo rwa gishumba yagiriye muri Paruwasi NYAGAHANGA, guhera tariki 02 kugeza tariki 08 Gicurasi 2011, yagarutse ku IHURIRO RY’INGO N’UBUSUGIRE BW’INGO. Muri urwo rugendo rwa gishumba yiboneye intera ishimishije IHURIRO RY’INGO rimaze kugeraho, yifuza ko batera indi ntambwe mu “BUSUGIRE BW’INGO” biga ku kuboneza urubyaro bakoresheje uburyo Imana yashyize mu mubiri wabo hagamijwe kunoza umubano w’abashakanye.
Muri urwo rwego rwo kuboneza imbyaro, Musenyeri Serviliyani Nzakamwita Umushumba wa Diyosezi ya BYUMBA igihe asuye Paruwasi NYAGAHANGA, ari muri Santarali Kageyo, tariki 03/05/2011, yagize ati: « Ntawe ukwigisha kurya; icyo bakwigisha ni ukurya mu kinyabupfura. No kubyara ntawe ubikwigisha n’agatsinda n’inyamaswa zirabyara. Ariko ugomba kwiga kubyara wabitekerejeho. Babyeyi, mubyare mubishaka kandi mwabiteguye, mubyare abazashobora kwiga no kuzagira aho batura ».
Ese iyo gahunda y’Ubusugire bw’ingo igeze he muri Paruwasi NYAGAHANGA?
Ubu Paruwasi NYAGAHANGA ifite umufasha w’ingo witwa MUREREREHE Drocella ukora umunsi ku wundi akazi ko gukurikirana ingo zikurikiza uburyo bwa kamere bwo kuboneza imbyaro. Uwo mufasha w’ingo afashwa n’umukozi w’Ubunyamabanga bw’igihugu bushinzwe Ubusugire bw’ingo (Secrétariat National d’Action Familiale) witwa UWIZEYE Christine uza kumumenyereza ako kazi byibura umunsi umwe mu cyumweru mu gikorwa cyo kugira inama ingo zahisemo iyo gahunda. Arateganya kubikora mu gihe cy’amezi atatu, ubundi uwo mukozi agakomeza ubwo butumwa afite ubuzobere bwa ngombwa mu kurangiza izo nshingano. Muri iki gihe, umufasha w’ingo akurikirana gusa ingo esheshatu. Buri rugo rugira umunsi warwo wo kuza kuganira na we. Muri ayo mezi atatu, wa mukozi w’inzobere muri ubwo bumenyi amufasha gutega amatwi abashakanye baje kwigishwa uburyo bwa kamere bwo guteganya imbyaro, akamufasha kugenzura ibimenyetso by’uburumbuke ababyeyi bamubwiye, kuzuza amafishi ya ngombwa buri rugo ruba rufite kugira ngo rushobore gukurikiranwa no gushyira mu bikorwa iyi gahunda. Iyo urebye ubwitabire bw’izo ngo, ubona bishimiye gukoresha ubwo buryo.
UMWANZURO
- Gahunda yatangiye muri Paruwasi NYAGAHANGA iraca urujijo ku mikoreshereze y’uburyo bwa kamere mu kuboneza imbyaro.
- Abagabo barasabwa gufatanya n’abagore babo iyi gahunda yo kuboneza urubyaro ntibiharirwe gusa abagore.
- Ababyeyi n’abana barakangurirwa kwizerana no gusangira ubuzima bityo bagafashanya gahunda zose ziteza imbere urugo nta kwitana bamwana.
Padiri Valens NSABAMUNGU
Paruwasi NYAGAHANGA


text:
Iri tegeko nº 32/2016 ryo ku wa 28/08/2016 ryasohotse mu Igazeti ya Leta nº37 yo ku wa 12/09/2016.
Ubusanzwe abasaba gatanya bashingiraga ku bintu bitandatu biteganywa n’itegeko ryo muri 1988 birimo kuba umwe muri bo yarahawe igihano cy’ icyaha gisebeje cyane, ubusambanyi, guhoza undi ku nkeke, kwanga gutanga ibitunga urugo, guta urugo igihe cy’amezi cumi n’abiri nibura no kumara nibura imyaka itatu abashakanye batabana ku bushake bwabo.
Itegeko rishya rigenga abantu n’umuryango ryongeyeho izindi mpamvu ebyiri zashingirwaho n’umwe mu bashakanye mu gihe asaba ubutane.
Izo mpamvu ziteganywa n’ingingo ya 218 ni ihohoterwa rishingiye ku gitsina ndetse no kutabana mu gihe kirenze amezi cumi n’abiri akurikirana uhereye igihe habereye ishyingirwa nta mpamvu zifite ishingiro.
Usibye izo mpamvu ebyiri, iri tegeko rishya rinateganya ko abashakanye bamaze nibura imyaka ibiri batabana ku bushake bwabo (aho kuba imyaka itatu nk’uko byari bimeze mu itegeko rya 1988) bashobora gusaba ubutane.
Akandi gashya iri tegeko rizanye ni uko kutabana bitewe n’uko umwe mu bashyingiranywe afashwe nabi bititwa guta urugo mu gihe yagiye abimenyesheje ubuyobozi bumwegereye bigakorerwa inyandiko.
Usibye kuba iri tegeko rishya risa n’iryoroshya kandi rikagura impamvu zashingirwaho hasabwa ubutane, hari n’izi mpinduka ziri mu iri tegeko mu birebana n’ubutane.
Abakozi bo mu rugo bashobora gutanga ubuhamya mu rubanza rw’ubutane
Iri tegeko rishya riteganya ko iyo bibaye ngombwa ko hakorwa iperereza, umuntu wese ashobora kubazwa mu rubanza. Ubuhamya bw’abana, ababyeyi b’abashyingiranwe n’ubw’abakozi bo mu rugo rwabo na bwo bwitabwaho (ingingo ya 222).
Urukiko rushobora gutegeka umwe mu bashyingiranwe kuva mu rugo akajya kuba acumbitse ahandi
Itegeko rishya rigenga abantu n’umuryango mu ngingo yaryo ya 224 riteganya ko aho urubanza rw’ubutane rwaba rugeze hose, umucamanza ashobora gufata ibyemezo by’agateganyo byerekeye ababuranyi, abana babyaranye ndetse n‘umutungo.
Ingingo ya 225 ivuga ko umucamanza ashobora kugena urera abana mu gihe cy’urubanza rw’ubutane kugira ngo arengere inyungu zabo. Ashobora kubashinga by’agateganyo umwe mu bashyingiranywe cyangwa undi muntu akanagena uruhare rwa buri wese mu bashyingiranywe ku bitunga abana.
Buri wese mu bashyingiranywe, yaba urega cyangwa uregwa, ashobora gusaba umucamanza uruhushya rwo kuva mu rugo rwabo, akajya kuba ahandi. Buri wese kandi mu bashyingiranywe ashobora gusaba urukiko gutegeka uwo bashyingiranywe kuva mu rugo rukamugenera uburyo bwo gucumbika ahandi.
Icyakora, umwe mu bashyingiranywe ushinzwe kumenya abana agomba kuguma mu rugo kugeza igihe urubanza rwa burundu rutanga ubutane ruzasomerwa (ingingo ya 226).
Abashakanye bari mu rubanza rw’ubutane bashobora kugabanywa imitungo by’agateganyo kabone n’iyo rwaba rutarasomwa
Ku birebana n’ Imicungire y’umutungo w’abashyingiranywe mu gihe bategetswe kuba ahantu hatandukanye, uretse igihe abashyingiranywe basezeranye ivanguramutungo risesuye, umutungo wimukanwa n’utimukanwa ugabanywa abashyingiranywe mu buryo bw’agateganyo nyuma yo kuwukorera ibarura rishyirwaho umukono n’impande zombi kandi hakitabwa ku nyungu z’umwana n’ iz’ umwuga w’abashyingiranywe (ingingo ya 227).
Buri wese mu bashyingiranywe ategetswe kwita kuri uwo mutungo. Nta na rimwe ashobora kuwugurisha, kuwutanga cyangwa kuwutangaho ingwate. Mu gihe umwe mu bashyingiranywe atabyubahirije ku mpamvu z’uburiganya, uwo bashyingiranywe ashobora gusaba iseswa ry’ibyakozwe na mugenzi we.
Usibye gutana burundu biturutse ku mpamvu umunani ziteganyijwe mu ngingo ya 218 twavuze hejuru, iri tegeko rishya rigenga abantu n’umuryango ryanateganyije ko abashakanye byemewe n’amategeko bashobora gusaba gutana biturutse ku bwumvikane bwabo. Bisaba ko babanza kumvikana ku gusesa ishyingirwa no ku nkurikizi zaryo kandi bagashyikiriza umucamanza amasezerano akemura ingaruka z’ubutane.


text:
Iyi miryango yacaniwe ituye mu Mudugudu uri mu Murenge wa Gikomero, HQ Power yayihaye inkunga y’amashanyarazi akomoka ku mirasire y’izuba.
Umuyobozi Mukuru wa HQ Power Rwanda, Hakan Karasoy, yasobanuye ko igikorwa cyo gucanira iyo imiryango cyateguwe ku bufatanye n’ikigo Ignite Power Limited mu rwego rwo gufasha iyo miryango kuva mu kizima.
Ati “Dushimishijwe n’uko iri joro mugiye kurara mucanye amashanyarazi. Nubwo umushinga wacu utaratangira gutanga amashanyarazi, ntitwakwibagirwa inshingano zacu zo gufasha Abanyarwanda kuyabona vuba no kubafasha mu mibereho yabo ya buri munsi uko dushoboye.”
Nyuma yo kubona amashanyarazi kuri uyu wa Kane, Busigwa Israel, yavuze ko bishimiye kuva mu icuraburindi.
Yagize ati “Twari turi mu icuraburindi, turi ahantu hatabona ariko ubu turishimye, dushimiye uyu muryango waduteye inkunga ukaba waducaniye kuko tutabonaga. Twasohokaga ugasanga dufite ikibazo cyo kutareba, tukagira ikibazo cyo kubona umuriro wa telefone. Twari dufite ikibazo gikomeye cyane.”
Umunyamabanga Nshingwabikorwa w’Umurenge wa Gikomero, Rwamucyo Louis de Gonzague, yashimiye iki kigo kuba kibashije gufasha uwo mudugudu w’abacitse ku icumu wari umaze imyaka itatu uba ahantu hatabona.
Yanavuze ko mu Murenge hose hamaze kugera amapoto y’umuriro w’amashanyarazi ariko ko ababashije kuwugeza mu nzu ari 70% gusa.
kuva muri Gicurasi uyu mwaka, HQ Power Rwanda iri gutunganya umushinga w’amashanyarazi akomoka kuri nyiramugengeri mu Murenge wa Mamba, Akarere ka Gisagara, witezweho gutanga Mw 80, ukazaba wuzuye mu gihe cy’imyaka ibiri.


text:
Steven cyangwa se Etienne rizwi cyane muri Bibiliya ubwo uyu mugabo yatewe amabuye azira kuvuga ubutumwa bwiza maze agasabira abamurenganyije.
Hari abamwita Stephanos , Stepan , Stephen, Stephanus , Stefan , Esteve Stjepan, Štefan, Stevan, Stevo, Stipan, Štěpán , Steffen , Stefan, Steffen,Stephan, Stef, Stefanus, na Steven bitewe n’igihugu.
Bimwe mu biranga ba Steven
Ni umuhungu utuje, uvuga make, iyo umurebye ubona ashimishije,uzi gusabana, uzi kuganira yitonze kandi uhorana inseko nziza.
Ni umuntu w’amarangamutima, usa n’ugira uburyarya ku buryo bimufasha kubana n’abantu niyo baba badashobotse.
Ni umuntu uhirwa mu kazi akora ka buri munsi, nko kuba umucamanza, umunyapolitiki , umudipolomate , umukinnyi wa filime n’ibindi.
Steven agira impano zitandukanye , azi kuvuga neza ,ni umuntu ukundwa kandi
udapfa gucika intege ,arihangana kandi ntajya ava mu bintu yiyemeje .
Ni umuntu ukomera ku muco cyane udapfa guhindurwa n’ibije byose. Ni umuntu w’umunyamahoro, ukunda ubugeni kandi ufata vuba mu ishuri.
Yoroshya ubuzima, yisanisha n’ubuzima bwose agezemo uko bwaba bumeze.


text:
Rwamagana: Abarokotse jenoside barashima Inkotanyi zabarokoye
Itariki ya 20 Mata 1994 ngo ni itariki itazibagirana ku barokotse jenoside yakorewe Abatutsi bo mu karere ka Rwamagana, kuko uwo munsi ari bwo Ingabo zahoze ari iza FPR Inkotanyi zasesekaraga muri aka karere More...
Nyamasheke: Abayobozi basabwe kujya mu mahugurwa y’imiyoborere
Mu gihe ukwezi kwahariwe imiyoborere mu Rwanda hose kuzasozwa ku itariki ya 24 Ukwakira 2014, umuyobozi w’akarere ka Nyamasheke avuga ko hakiri intambwe ndende kugira ngo ibibazo by’abaturage bibashe More...
Shyira: Umusaza Mujyarugamba yabayeho ku ngoma ya Musinga ariko nta yindi arabona yita ku baturage neza nka Leta y’ubumwe
Kuva ku ngoma ya Musinga ariho, umusaza Mujyarugamba Filipo wavutse mu mwaka w’1936, wo mu murenge wa Shyira mu karere ka Nyabihu,avuga ko yabonye ingoma nyinshi,ariko nta ngoma yigeze yita ku baturage More...
Rutsiro: umuyobozi wa gihango ahangayikishijwe n’icyaha cyo gukubita no gukomeretsa.
Umunyamabanga nshingwabikorwa w’umurenge wa Gihango mu karere ka Rutsiro Jules Niyodusenga atangaza ko mu murenge ayobora icyaha gikunze kugaragara ari icyo gukubita no gukomeretsa. Ibi yabitangaje nyuma More...
Rulindo: abayobozi barafatanya n’abaturage gukemura ibibazo
Mu kwezi kwahariwe gahunda zijyanye n’imiyoborere myiza mu karere ka Rulindo, abayobozi batandukanyebakomeje kwegera abaturage no gufatanyiriza hamwe gukemura ibibazo bibugarije. Ni muri urwo rwego taliki More...
Rutsiro: Guverineri Mukandasira arasaba abayobozi gukurikiranira hafi akagari ka Ruronde
Umuyobozi w’intara y’Uburengerazuba, Mukandasira Caritas, arasaba ubuyobozi bw’akarere ka Rutsiro n’ubw’umurenge wa Rusebeya gukurikiranira hafi akagari ka Ruronde no gukemura More...
Gicumbi – Mu kwezi kwahariwe imiyoberere myiza abaturage bahawe umwanya wo gukemurirwa ibibazo
Akarere ka Gicumbi kamurikiye abaturage bako ibibakorerwa mu rwego rwo kubegereza ubuyozi no kubafasha kugira uruhare mu bibakorerwa kugirango akarere karusheho gutera imbere ndetse bahabwe n’umwanya wo gukemurirwa More...
KARONGI: Ubuyobozi bw’ibanze buranengwa guterera iyo
Mu nama y’umutekano yaguye y’akarere ka Karongi, umuyobozi w’akarere, uw’ingabo na police bagaye cyane abayobozi b’imirenge itandukanye kubera kudakurikirana ibibazo bimwe na bimwe More...
RUSIZI: Imihigo y’akarere igeze kuri mirongo inani ku ijana (80%)
Mu rwego rwo gusuzuma aho imihigo igeze mu karere ka Rusizi ,Guverineri w’intara y’uburengerazuba Kabahizi Celestin yatangaje ko aka karere kageze kuri 80/100, kesa imihigo bahize igera kuri More...
Inzoga zitemewe nka Kanyanga nizo ziri ku isonga mu bihungabanya umutekano mu karere ka Rulindo.
Inama y’umutekano yaguye  y’akarere ka Rulindo yateranye mu ntangiriro z’iki cyumweru tariki 25/3/2013, Abateraniye muri iyi nama , basanze mu  ibiri ku rutonde rw’ibiguhungabanya More...


text:
Kinyarwanda Luke 2:1-20
Nuko muri iyo minsi itegeko riva kwa Kayisari Awugusito, ngo abo mu bihugu bye bose bandikwe. Uko ni ko kwandikwa kwa mbere, kwabayeho Kureniyo ategeka i Siriya. Bose bajya kwiyandikisha, umuntu wese ajya mu mudugudu w'iwabo. Yosefu na we ava i Galilaya mu mudugudu w'i Nazareti, ajya i Yudaya mu mudugudu wa Dawidi witwa i Betelehemu, kuko yari uwo mu nzu ya Dawidi no mu muryango we, ajya kwiyandikishanya na Mariya, uwo yasabye, wari utwite. Bakiri iyo, igihe cye cyo kubyara kirasohora, abyara umuhungu w'imfura, amworosa imyenda y'impinja amuryamisha mu muvure w'inka, kuko bari babuze umwanya mu icumbi. Muri icyo gihugu harimo abungeri bararaga ku gikumba, bahindana kurinda umukumbi wabo. Nuko marayika w'Umwami Imana abahagarara iruhande, ubwiza bw'Umwami burabagirana bubagota impande zose, bagira ubwoba bwinshi. Marayika arababwira ati "Mwitinya, dore ndababwira ubutumwa bwiza bw'umunezero mwinshi uzaba ku bantu bose, kuko uyu munsi Umukiza abavukiye mu murwa wa Dawidi, uzaba Kristo Umwami. Iki ni cyo kiri bubabere ikimenyetso ni uko muri busange umwana w'uruhinja yoroshwe imyenda y'impinja, aryamishijwe mu muvure w'inka." Muri ako kanya haboneka ingabo zo mu ijuru nyinshi ziri kumwe na marayika uwo, zisingiza Imana ziti "Mu ijuru icyubahiro kibe icy'Imana, No mu isi amahoro abe mu bo yishmira." Abamarayika bamaze gusubira mu ijuru, abungeri baravugana bati "Nimuze tujye i Betelehemu, turebe ibyabayeyo, ibyo Umwami Imana itumenyesheje." Bagenda bihuta, basanga Mariya na Yosefu n'umwana w'uruhinja aryamishijwe mu muvure w'inka. Babibonye babatekerereza iby'uwo mwana, nk'uko babibwiwe. Ababumvise bose batangazwa n'ibyo abungeri bababwiye. Ariko Mariya abka ayo magambo yose mu mutima we, akajya ayatekereza. Maze abungeri basubirayo bahimbaza bashima Imana ku byo bumvise byose no ku byo babonye, nk'uko babibwiwe.


text:
Get Out ni filimi yasohotse mu ntangiriro z’uyu mwaka wa 2017 mu kwezi kwa mutarama tariki ya 24 nibwo yatangiye kujya ahagaragara. Yanditswe, iyoborwa ndetse inatunganywa na Jordan Peele. Bamwe mu byamamare biyigaragaramo ni Daniel Kaluuya, Allison Williams na Bradley Whitford.
Filimi Get Out ikunzwe cyane
Igaragaramo abakundana babiri aribo Chris na Rose, basura umuryango wa Chris bagiye kumenyesha ababyeyi babo ko bari mu rukundo. Bagerayo bagasanga habayo umubyeyi w’umugore, ariko bagatungurwa n’imyitwarire bamusangana.
Rose na Chris ubwo bajyaga gusura ababyeyi babo
Nyuma y’iminsi mike bakiri kwibaza ibiri kubabaho, baza gukubitwa n’inkuba ubwo bamenya ko aho abazungu bakuze baba bakunze cyane guhitana ubuzima bw’abana bato b’abirabura. Ibintu batari barigeze batekereza mu buzima bwabo bwose.


text:
Nzozi ababazwa cyane nuko Diana yigendeye nta kintu amubwiye habe no kumubwira icyerekezo! Ababazwa cyane no kuba ijoro yari yiteze kuba iry’amata n’ubuki rihindutse umuyonga kubera Akeza utava ku izima, utabona ko urukundo Nzozi yigeze kumukunda ubu noneho yarweguriye Diana. Muby’ukuri ariko muri uwo mwanya ntiyari akeneye urukundo kuko kongere kugirira icyizere umukobwa kugeza ubwo bazabana byari kure, ariko nibura ibyari bimaze kuba byose byari byamwegereje Diana. Yaramusomaga ibibazo bye byose n’intimba yari amaranye iminsi ikibagirana burundu! Aramukura he se kandi koko?
Akeza arisetsa, azamura amaboko ayashyira mukirere si ukuririmba yiva inyuma, ariryagagura byo kunyurwa kuba abashije guhashya Diana akamwirukana muri urwo rugo! Icyo atabashaga gushyigura ni amaguru gusa kuko kugeza nubwo yari atarabasha kuyanyeganyeza. Ahamagara Nzozi, yirya cyane " Nzozi..., Nzozi?, uri he cheri? ngwino sha ndagukeneye!" Yabivugaga yipfayonza cyane. Nzozi ariko abanza guhangayika yumvise Akeza amuhamagara, akeka ko wenda yaba hari icyo abaye aza yiruka, ariko asanga nta kindi ari Akeza umusaba kumuterura akamusubiza mu kagare.
Akeza yari yarwanye intambara idasanzwe abasha kwikura mu buriri yiyicaza mu kagare ke nyamara atabasha gushyigura amaguru! Ariko kubera gufuha bimutiza imbaraga abasha kwiyicaza muri ako kagare no kwisunika kugeza aho yituye hejuru ya Diana na Nzozi aho bari barambaraye aho mu ruganiriro biyumvira umunyenga w’urukundo. Nzozi abonye ko nta kindi Akeza amushakira uretse kumuterura no kumusubiza mu kagare, umujinya uramwica, ati ntawagufashije kukishyiramo uza kuturogoya, unakisubizemo wisubize kuryama! Akeza, akomeza kwirya, akigira icyo avuga, Nzozi aba yarenze . Akeza asigara yivugisha ati" Asyi we, ivumbure birageraho bishire".
Ubwo Mado aho ari muri icyo cyumba ahanganye na Rwemarika, bombi ntawe uvugisha undi, barebana ay’ingwe. Rwemarika ahitamo guhaguruka, ahagarara hirya gato aho yitaruye kugira ngo Mado atagira icyo amutikura mu mutwe. Nubwo imyaka yari ibaye myinshi batabonana, ariko Mado yari yaramwoherereje ubutumwa bwinshi kandi Rwemarika ntiyashidikanyaga ko Mado yari afite ubushobozi bwo kumwihimuraho akamugirira nabi koko. Mado aza asanga Rwemarika ari nako amarira amushoka ku matama, atera intambwe bucye bucye, ijisho ryatukuye risa n’igishirira.
Rwemarika, atega amaboko imbere ye asaba Mado ko atakomeza kwegera imbere, amusaba ko yabanza akamutega amatwi, cyangwa se ko mbere yo kugira icyo akora icyo ari cyo cyose yakagombye kubanza gutekereza neza. Rwemarika yari umugabo w’intarumikwa, yashoboraga no kwirwanaho, ariko kandi ibyo yari yarakoze byatumaga aneshwa atanirwanyeho. Ikindi kandi Mado ntiyari yoroshye! Ese mama uko aza amwegerera arashaka gukora iki? Biragenda bite? Rwemarika ahitamo guhumiriza ahebera urwaje...
Ntuzacikwe n’agace ka 45. Ni buri wa gatatu kuri wateta.com.
Ushobora no gusoma inkuru "urukundo n’ibigeragezo ku Kirwa cy’ijwi" buri wa mbere kuri wateta.com. Ibice bibanza ubisanga kuri wateta.com link yitwa " urukundo n’ibigeragezo".
Ndabakunda.
rimwe na rimwe abanyamafuti nibo bagera kubyo bifuza koko ndebera nka Akeza koko
Ishyari ni ishyano koko ye?
Ubu Akeza arifuza iki yo gatsindwa?
Igihe yateshereje umutwe NZOZI ntigihagije?
Hagati aho thanks our Aimable
ayaaa ariko se akeza we bite bye.ntanatekerezako kwivumbura kwa DIANA. yabihomberamo?? kuko ariwe umuvura..RWEMARIKA we nahebere urwaje nib ari umunyenga wurukundo urakurikiraho cg MADO Aramutera icyuma..@KUBANA Aimable.turagukunda cyaneeee
Ariko se mama ubu nzozi na Diana buriya bazabyumva kimwe ko Diana yagiye ababaye azemera ko Nzozi atagikunda Akeza?? Urukundo ni intambara
akeza ateye ishozi,ubundi icyaha kiraryoha nyamara kikarenza ariko hari igihe kirura kandi hari abantu batifuriza abandi amahoro igihe cyose bagahora babereyeho gutesha umuntu umutwe,jyewe mbona akeza adateze gusubirana na nzozi ariko rwemarika we ndabona azongera kuryoshya na mado,nzozi afite igikomere kandi burya ntibaza kubeshye umuntu akira igisebe ariko inkovu igumaho buri gihe ukayibona ariko bijya bishoboka ko hari igihe ubona uyikuraho.


text:
Nkuko bimaze igihe bivugwa, umuco w’abanyarwanda uragenda uta agaciro uko imyaka ijyenda itambuka. Aha buri munyarwanda wese yagakwiye kwibaza icyaba gitera uku gutakara k’umuco nyarwanda ndetse akanasubiza amaso inyuma akareba ku mateka y’abatubanjirije mu binyejana byatambutse maze agashyira ku munzane cyangwa se akajyereranya akareba itandukaniro riri hagati y’umuco wo mu myaka yo hambere ndetse n’umuco uri kujyenda ugaragara muri icyi gihe tujyezemo.
Nkuko bimaze igihe bivugwa, umuco w’abanyarwanda uragenda uta agaciro uko imyaka ijyenda itambuka. Aha buri munyarwanda wese yagakwiye kwibaza icyaba gitera uku gutakara k’umuco nyarwanda ndetse akanasubiza amaso inyuma akareba ku mateka y’abatubanjirije mu binyejana byatambutse maze agashyira ku munzane cyangwa se akajyereranya akareba itandukaniro riri hagati y’umuco wo mu myaka yo hambere ndetse n’umuco uri kujyenda ugaragara muri icyi gihe tujyezemo.
Ubusanzwe, abanyarwanda bari bahuriye ku muco umwe ariko ubu ikigaragara basa nk’aho batakiwuhuriyeho cyane nka mbere. Urugero ni nko mu bice by’icyaro ho usanga bo bagifite imico imwe n’imwe yarangaga abanyarwanda kuruta abatuye mu bice by’imijyi. Ikindi kandi, ni uko uko iminsi igenda ihita abanyarwanda bagenda bafata imico y’abanyamahanga.
Hari ingero nyinshi zijyenda zibigaragaza aho usanga abanyarwanda bajyerageza kuvangavanga indimi. Iyo ugerageje kuganira n’umuntu, kugirango musoze ikiganiro mugikoresha ururimi rw’ikinyarwanda biba bigoye cyane kuko usanga ababishobora ari bake.
Ubundi hambere wasangaga ubworozi bw’inka n’ibibukomokaho byubashywe cyane kuburyo buri wese yabyubahaga ku buryo bukomeye,ariko kuri ubu usanga abakibizirikana ari bake.Ntanze urugero,wasanganga amata agemurwa mu byansi byabigenewe ariko kuri ubu atemberezwa ku magare ku mamoto no kumamodoka aho usanga bayatwara uko biboneye.
Umwana aravuka abamurera bagatangira kumwigisha indimi z’amahanga nk’icyongereza, igifaransa n’izindi ndimi zitandukanye, uko agenda akura akumva ko ururimi rw’ikinyarwanda rudafite agaciro nk’indimi z’amahanga. ubusanzwe indangagaciro z’umuco tuzikomora ku babyeyi bacu ndetse n’abaturera.
Wakwibaza uti ese uwo mwana azigera aha agaciro umuco nyarawanda kandi atarigeze awigishwa n’abamureze? Ni ikibazo buri wese yakwibaza.
Kuri ubu umwana akora amakosa ariko ugasanga abamureba babyirengagiza. Mu myaka yashize wasangaga buri munyarwanda wese afite inshingano zo gukebura no kugorora umwana atitaye ko ari uwe cyangwa se ari uw’inshuti ye gusa, ariko ubu ntawatinya kuvuga ko byacitse.
Nyamara iyo usesenguye neza usanga ibi byarafashaga mu kubaka sosiyete ndetse n’ubucuti hagati y’imiryango itandukanye y’abanyarwanda. Si ibi gusa kuko usanga no mu bijyanye no guhana abageni nabyo byarahinduye ishusho.
Kuri ubu ishimwe ryahabwaga ababyeyi bareze umukobwa rizwi nk’inkwano risigaye ari amafaranga nabwo bakajya mu biciro. Iyo bamaze kumvikana babikorera ku materefone maze inkwano ikajyera kowo yajyenewe. Aha nanone usanga umukobwa n’umuhungu babana nta n’ukwezi kumwe kurashira bamenyanye. Ibi byose bijyenda bigaragaza ugukendera k’umuco w’abanyarwanda.
Imyambaro dusigaye twambara nayo igenda igaragaza aho umuco w’abanyarwanda uhagaze. Ntibivuze ko kwambara ari bibi ariko nanone wagakwiye kwibaza ku mwenda ugiye kwambara mbere y’uko uwambara. Abanyarwandakazi kera wasangaga bambara bakikwiza bitewe n’uko bubahaga umuco wabo.
Ariko ubu uwambaye imyenda miremire ku bakobwa n’abagore usanga bamwe bamuseka bati ntabwo azi aho isi igeze. Mu byukuri ibi byose tubikomora ku banyamahanga tukifuza kuba nkabo kandi twe turi abanyarwanda. Ibi byose bigaragaza ukudaha agaciro umuco.
Abanyarwanda baciye umugani bati ‘’ agahugu kagira umuco wako n’akandi uwako” nonese ko tugenda twigana imico y’ibindi bihugu amaherezo azaba ayahe?
Abanyarwanda mu myaka yo hambere baragabiranaga ndetse bagahana agaciro hagati yabo. Umuntu wese wavugaga ikinyarwanda yarubahwaga cyane ndetse akaba yanahabwa amafunguro n’abo atazi mu gihe ari ku rugendo. Ubu se biracyabaho? Uko tugenda tuzamuka mu iterambere ibi nabyo bigenda bikendera.
Wakwibaza intandaro yo gutakaza umuco ku banyarwanda ariko iyo urebye neza usanga ari ikoranabuhanga rigenda rifata indi ntera uko bwije n’uko bukeye. Abazungu bafite ikoranabuhanga rihambaye ariko usanga umuco wabo bawuha agaciro.
Urugero rwa hafi, iyo umuzungu avuga ururimi rwe ntashobora kuvangamo izindi ndimi, ariko ku banyarwanda usanga tugerageza gushyiramo uruzungu rimwe na rimwe tutabanje no kureba bo tubwira. Kuri ubu umunyarwanda aravuga icyongereza cyangwa igifaransa nabi ugasanga bamuha urw’amenyo kandi ntibamenye ko Atari umwongereza cyangwa se umufaransa, nyamara iyo avuze ikinyarwanda nabi nta n’umwe ugira icyo abivugaho. Ibi nabyo biragaragaza ukutubaha umuco nyarwanda kandi ururimi rwacu arirwo ruduhuza nk’uko bigaragara mu ndirimbo yubahiriza igihugu cyacu.
Ikoranabuhanga si ribi kuko rifitiye abantu akamaro kanini ariko twagakwiye kumenya ko turi abanyarwana, tugaha agaciro umuco wacu kandi tukamenya ko ariwo ugomba kubanza imbere kuruta ibindi byose.
Byaba ari ikibazo kubona umunyarwanda atazi ururimi rwe kandi nyamara yaravukiye mu Rwanda. Banyarwanda rero mureke dusigasire umuco nyarwanda kuko bizadufasha kubaka ubumwe hagati yacu ndetse tukamenya no kuwutoza abana bato kuko aribo bazubaka u Rwanda mu myaka izaza.
Ibitekerezo
sha nukur iyo nkuru niyo pe! arko mmenyeko nta muntu numwe akikurikiran aho yavukiye cg yakuriye rwose. gsa mutirengahije namwe murabonako niterambere mubijyanye nubwubatsi ntibikiri ibyatsi? niyompamvu muttangazwa nokubona abantu barahindutse bagukurikira ibyiy'isi rwose. turi mubihe byiherezo. thanks kuduha inkur nziza. Kanda hano umusubize
sha nukur iyo nkuru niyo pe! arko mmenyeko nta muntu numwe akikurikiran aho yavukiye cg yakuriye rwose. gsa mutirengahije namwe murabonako niterambere mubijyanye nubwubatsi ntibikiri ibyatsi? niyompamvu muttangazwa nokubona abantu barahindutse bagukurikira ibyiy'isi rwose. turi mubihe byiherezo. thanks kuduha inkur nziza. Kanda hano umusubize
Iyi nkuru yanditse neza cyane kandi n'ubuhanga byinshi. Hari n'abanyarwanda badashima gutura mu gihugu ubuzima bwabo bwose ugasanga, birirwa muri za "Green Card" Kanda hano umusubize
NEJEJWE NUKO TURI MURWANDA RWAMAHORO Kanda hano umusubize
uvuze ukuri rwose. naho ibindi byo byo byaranditse ko tzza twihakana naho twavukiye. bivanye ni gihe uzaba ubivugiyemo. Kanda hano umusubize


text:
Ububiko bwacu
“Abashinzwe gukora umurimo”
HARI hashize iminsi hagwa imvura nyinshi irimo umuyaga. Ariko kuwa mbere tariki ya 1 Nzeri 1919, haramutse umucyo. Nyuma ya saa sita, abantu batageze ku 1.000 bateraniye mu nzu y’imyanya 2.500, bakurikirana icyiciro cyabimburiye ikoraniro ryabereye i Cedar Point muri leta ya Ohiyo muri Amerika. Nimugoroba hari hamaze kugera abandi basaga 2.000, baje mu bwato, mu modoka no muri gari ya moshi. Kuwa kabiri haje abantu benshi cyane ku buryo byabaye ngombwa ko ikoraniro rikomereza hanze mu biti byiza cyane.
Urumuri rw’izuba rwanyuraga mu biti, igicucu cy’amababi kikajya ku makoti y’abavandimwe ukagira ngo ariho amabara. Akayaga keza gaturutse mu kiyaga cya Erie kahuhaga amababa yari ku ngofero za bashiki bacu. Hari umuvandimwe wibuka uko byari bimeze agira ati “twari tumeze nk’abari muri pariki nziza cyane, kure y’urusaku rw’iyi si ishaje, mbese tumeze nk’abibereye muri paradizo.”
Ariko ubwiza bw’aho hantu ntaho bwari buhuriye n’ubwiza bw’abari bahakoraniye, bari bafite akanyamuneza mu maso. Ikinyamakuru cyo muri ako karere cyaranditse kiti “bose wabonaga bariyeguriye Imana, ariko nanone bari abantu bishimye cyane.” Abo bigishwa ba Bibiliya bari banejejwe cyane no gusabana na bagenzi babo, bari bamaze imyaka mike bahuye n’ibitotezo bikaze. Bararwanyijwe mu gihe cy’intambara, mu matorero yabo habayemo amacakubiri akomeye, Beteli y’i Brooklyn yari yarafunzwe, kandi benshi bafunzwe bazira Ubwami, hakubiyemo n’abavandimwe umunani bayoboraga umurimo, bari barakatiwe igifungo cy’imyaka 20. *
Muri iyo myaka y’ibigeragezo, hari Abigishwa ba Bibiliya bacitse intege kandi bagwa mu rujijo maze bareka umurimo wo kubwiriza. Icyakora abenshi bakoraga uko bashoboye kose nubwo umurimo wari warabuzanyijwe. Urugero, hari umugenzacyaha wavuze ko nubwo Abigishwa ba Bibiliya yahase ibibazo bari barihanangirijwe ko batagomba kubwiriza, bakomeje kuvuga ko bari “gukomeza kubwiriza ijambo ry’Imana kugeza ku mperuka.”
Muri icyo gihe cyo kugeragezwa, Abigishwa ba Bibiliya bizerwa “bahanze amaso Umwami kugira ngo abayobore, . . . bagasenga ibihe byose basaba ko Data abayobora.” Icyo gihe bari bishimiye ko bongeye guhurira mu ikoraniro ryari ryabereye i Cedar Point. Hari mushiki wacu wagaragaje ibyiyumvo yari asangiye n’abandi, bibazaga uko bari “kongera kubwiriza bashyizeho umwete.” Nta kindi bifuzaga uretse kongera gukora umurimo.
“G.A.”
—IGIKORESHO GISHYA!
Muri icyo cyumweru cyose, abari mu ikoraniro bibazaga icyo inyuguti “G na A” zasobanuraga. Zari zanditse kuri porogaramu y’ikoraniro, ku dukarita duha abantu ikaze no ku byapa byari hirya no hino aho ikoraniro ryaberaga. Kuwa gatanu, ukaba wari “Umunsi w’abo dufatanyije umurimo,” Joseph F. Rutherford yahishuriye abantu 6.000 bari muri iryo koraniro icyo izo nyuguti zasobanuraga. Izo nyuguti “G na A” (The Golden Age mu cyongereza) zasobanuraga igazeti nshya yari kuzajya ikoreshwa mu murimo. *
Umuvandimwe Rutherford yerekeje ku Bakristo bagenzi be basutsweho umwuka, agira ati “barebesha amaso yo kwizera, maze nyuma y’iki gihe cy’ibigeragezo bakabona igihe cy’uburumbuke cy’ubutegetsi bw’ikuzo bwa Mesiya. . . . Bumva ko bafite inshingano yiyubashye yo gutangariza isi ko icyo gihe cy’uburumbuke cyegereje. Ni kimwe mu bikubiye mu nshingano Imana yabahaye.”
Iyo gazeti “yatangazaga ukuri, ibyiringiro no kwizera,” yari gukoreshwa muri gahunda nshya yo gukwirakwiza ukuri. Bari kujya bajya ku nzu n’inzu bagasaba abantu gukoresha abonema. Igihe yabazaga abifuza gukora uwo murimo, abari bateranye bose barahagurutse. Hanyuma baririmbye bagira bati “dufite ishyaka n’ibakwe bigirwa gusa n’abagera ikirenge mu cya Yesu. Mwami ohereza umucyo wawe n’ukuri kwawe.” J. M. Norris yaravuze ati “sinzibagirwa ukuntu twaririmbaga twahanitse cyane ku buryo n’ibiti byasaga n’ibinyeganyega.”
Icyo cyiciro kirangiye, abateranye bamaze amasaha batonze umurongo kugira ngo bakoreshe abonema. Abenshi bumvaga bameze nka Mabel Philbrick, wavuze ati “twashimishijwe cyane no kumenya ko twongeye kubona umurimo dukora.”
“ABASHINZWE GUKORA UMURIMO”
Abigishwa ba Bibiliya bagera ku 7.000 bari biteguye. Mu gatabo karimo amabwiriza y’uko umurimo ukorwa (Organization Method) n’akavugaga ibirebana n’abashinzwe gukora umurimo wo kubwiriza (To Whom the Work Is Entrusted) hatanzwemo ibi bisobanuro: Urwego rushya rushinzwe umurimo rukorera ku cyicaro gikuru rwari kujya ruyobora umurimo. Muri buri torero hagombaga gushyirwaho Komite y’Umurimo n’umuyobozi ugomba gutanga amabwiriza. Amafasi yari kugabanywamo amafasi mato y’ingo 150 kugeza kuri 200. Kuwa kane nimugoroba hari kujya haba Iteraniro ry’Umurimo kugira ngo abavandimwe babwirane inkuru zo mu murimo kandi batange raporo y’umurimo wo kubwiriza.
Herman Philbrick yaravuze ati “tumaze gusubira mu ngo zacu, twese twahise dutangira gushaka abantu bakoresha abonema.” Aho bajyaga hose bahasangaga abantu bifuza gutega amatwi. Beulah Covey yagize ati “byasaga naho nyuma y’intambara yateye benshi agahinda, buri wese yakiraga neza igitekerezo cy’uko hazabaho igihe cy’uburumbuke.” Arthur Claus yaranditse ati “itorero ryose ryatangajwe n’uko ryabonye abantu benshi bifuzaga gukoresha abonema.” Mu mezi abiri gusa nomero ya mbere y’iyo gazeti isohotse, hatanzwe kopi hafi ibihumbi 500 kandi abantu 50.000 bari barakoresheje abonema.
Mu Munara w’Umurinzi wo ku itariki ya 1 Nyakanga 1920, hasohotsemo ingingo yari ifite umutwe uvuga ngo “Ubutumwa bwiza bw’Ubwami.” Nyuma yaho A. H. Macmillan yaje kuvuga ko muri iyo ngingo “ari bwo bwa mbere umuryango wacu washishikarije abavandimwe na bashiki bacu bo hirya no hino ku isi kubwiriza iby’Ubwami bw’Imana nk’uko bikorwa ubu.” Iyo ngingo yashishikarije Abakristo basutsweho umwuka bose “guhamiriza isi ko Ubwami bwo mu ijuru butegeka.” Muri iki gihe, abavandimwe ba Kristo ‘bashinzwe gukora umurimo’ bafatanya n’abandi bantu babarirwa muri za miriyoni bagira ishyaka ryo kubwiriza ijambo mu gihe bagitegereje igihe cy’uburumbuke kizazanwa na Mesiya.


text:
Si ngombwa ko umukunzi wawe mushya amenya amateka yawe ku rukundo
Bamwe mu bakundana babwirana buri kimwe cyose ku mateka yabo n’abo bahoze bakundana. Ibi ariko hari aho bigira ingaruka zitandukanye bikaba byanabatandukanya.
Birashoboka ko utagize amahirwe yo gukomezanya mu rukundo n’umukunzi wawe wa mbere cyangwa uwa kabiri, uwo muri kumwe mu rukundo kugeza ubu akaba yifuza kumenya amateka yawe mu rukundo. Wamubwira iki n’iki utamubwira?
Urubuga Terrafemina rutangaza ko hari ibintu bitandukanye umuntu aba akwiriye kwirinda kuvuga kuko bisenya urukundo aho (...)
Bamwe mu bakundana babwirana buri kimwe cyose ku mateka yabo n’abo bahoze bakundana. Ibi ariko hari aho bigira ingaruka zitandukanye bikaba byanabatandukanya.
Birashoboka ko utagize amahirwe yo gukomezanya mu rukundo n’umukunzi wawe wa mbere cyangwa uwa kabiri, uwo muri kumwe mu rukundo kugeza ubu akaba yifuza kumenya amateka yawe mu rukundo. Wamubwira iki n’iki utamubwira?
Urubuga Terrafemina rutangaza ko hari ibintu bitandukanye umuntu aba akwiriye kwirinda kuvuga kuko bisenya urukundo aho kurwubaka.
Uru rubuga rutanga urugero ko kubwira umukunzi wawe inshuro wakoranye imibonano mpuzabitsina nabo mwakundanye mbere, imiterere y’imyanya yabo y’ibanga, urutonde rw’abo mwakundanye mbere ye, cyangwa se guhora uvuga ku bihe byiza mwagiranyengo bituma uwo muri kumwe mu rukundo akuzinukwa cyangwa bikazana ubwumvikane bucye hagati y’abakundana.
Bamwe mu bavuganye na IGIHE bagize icyo babivugaho. Leonie ni umukobwa warangije kaminuza uvuga ko umukunzi we amubwira ibyo abona byakubaka urukundo rwabo gusa.
Yagize ati “Amateka y ’umuntu haba harimo ibintu byinshi ibyiza n’ibibi.Ibyo mbona byakubaka urukundo rwajye n’uwo turiki kumwe rugakomera nibyo mubwira. Muri make mubwira ibyo mbona ko ari ngombwa.”
Sadiki umunyeshuri muri “Mountain kenya university” avuga ko uwo bemeranyije kubana akaramata ntacyo yamuhisha. Yagize ati “Inshuti isanzwe mudateganya kubana njye numva ntamubwira ihahise hanjye, kuko ni Private Life (ubuzima bwite) yanjye, kandi ejo cyangwa ejobundi dushobora gutandukana, akaba yashyira hanze ibyanjye byose. Muri make umuntu aba agomba kugira ubushishozi mu byo abwira uwo bakundana bitewe na gahunda bafite.”
Impuguke zitanga inama y’uko abakundana baba bakwiye kuganira ku byubaka , bakirinda kuvuga ibyo babona ko byakomeretse cyangwa byakwakirwa wa nabi n’ubibwiwe, cyane ko hari n’ibyo wavuga bikagutera gukumbura uwo mwahoze mukundana .
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ibyo kwitondera mu myaka 2 ya mbere ukimara kurushinga
Igihe cyose hari icyo uteganya gukora ubanza kugitegura neza ukagiha intangiriro nziza kugirango uzagere ku byo wifuza. No ku bamaze kurushinga rero nabo ni uko bagomba gutekereza. Iyo imyaka ibiri ya mbere mutayihaye umusingi ufatika nyuma yaho biragora ko mwabigorora ndetse by’umwihariko iyi myaka iba igomba kwitabwaho cyane kuko hari nabashobora guhita basenya kubera ibibazo by’urudaca byibasira ingo zikiri nto.
Birashoboka ko mwatandukanywa n’akantu gato mukimara kubana
Uzasanga abashakanye batandukanye bataramarana imyaka ibiri impamvu yabo yo gutandukana iba itari impamvu ikomeye. Ahubwo bitewe n’impinduka abashakanye bahura nazo muri icyo gihe hari ubwo baheranywa no kureba ibibi gusa byabo bashatse. Niho bamwe batangira kumva baribeshye mu gihitamo.
Iyo mukimara kubana rero ni ingenzo kwirinda guha umwanya ibitekerezo bibi no kwita ku makosa y’uwo mwashakanye kurusha ibyiza bye. Ikibigira bibi cyane kugeza aho bamwe bwarwara indwara y’agahinda gakabije, nuko usanga igihe barambagizanyaga buri mwe yaritaga gusa ku byiza byonyine bya mugenzi bamara kubana bagakora ikinyuranyo, noneho agahanga amaso ibibi bye.
Ibibazo by’ubukene bishobora gutuma mwitana ba mwana
Kuba abakimara kurushinga bari basanzwe babaho ubuzima bwa buri wese ukwe akabona nta kibazo cy’ubukene yigeze agira mu buzima bwe bwose, usanga iyo mumaze kubana buri umwe atekereza ko impamvu yaturuste kuri mugenzi we. Kwitana ba mwana ntibiba bikwiriye ahubwo kiba ari igihe cyiza cyo kwicara mukajya inama nkuko bigarukwaho na Dr. Ted Huston, umwarimu muri kaminuza ya Texas, mu bushakatsi yakoze agaragazamo ibintu by’ingenzi byafasha abikimara kurushinga gukomeza urukundo rwabo.
Dr. Huston atanga inama ku bakimara kurishinga avuga ko byibura umwanga w amber eugomba gushira barashyizeho gahunda z’uburyo amafaranga azajya akoreshwa, kugabana imirimo, uburyo bwo kubana mu gihe cy’ikiruhuko, gahunda y’ibyerekeye gutera akabariro, uko muzajya mufata abo mu miryango, kumvikana ku myemerere igihe mudafite imwe, kuganira uko muzajya mukemura amakimbirane mwagiranye n’ibindi. Nyamara ngo igiteye agahinda nuko abashakanye bagenda bigizayo izi ngingo bakazirengaho bataziganiriyeho bikazabaturikana nyuma.
Wakora iki igihe uhuye n’ibibazo utari witeze ukimara kurushinga
Hari ibibazo abakimara kurushinga bashobora guhura nabyo birimo kubura urukundo wari witeze, kutisanzura k’uwo mwashakanye, kwikunda, kukuburira umwanya, gusesagura, ibibazo byerekeye gutera akabariro, kubabazwa umubiri n’intekerezo ( physical and emotional abuse) n’ibindi.
Uko wabyitwaramo
Ikintu cya mbere cy’ingenzi uzabakiraho igihe cyose ni ukugirana ibiganiro mukamenyera gukemura ibibazo mukoresheje ibiganiro. Icyo gihe wirinda gushinja uwo mwashakanye ukamugusha neza niyo yaba yakoze ikosa.
Ikorera ubushakashatsi ku bibazo uri guhura nabyo utari witeze. Soma ibitabo, jya mu biterane byigisha mibanire y’abashakanye ( mu matorero atandukanye barabigira), abajyanama b’ingo n’ahandi wabona ubafasha.
Nubwo bavuga ko imyaka ya mbere ukimar akurushinga iba itoroshye ariko na none iyo muyibayemo neza ibabera imyaka y’urwibutso mu rukundo rwanyu izajya ibafasha kurushaho gukomeza urukundo rwanyu. Nubwo ari imyaka yo gutungurwa n’ibyo utari witeze igihe uri kwiga k’uwo mwashakanye, iyo mufatanyije mwese mwabakira ku nkingi zikomeye zitazasenywa n’ibibonetse byose.
Gracieuse Uwadata


text:
Ingingo yo gushinga urugo ni imwe mu zo abantu batindaho cyane by’umwihariko abakristo. Ibi ntawabinenga kuko amahitamo y’uwo mugomba kubana ubuzima bwose ni ikintu gikwiye kwitonderwa cyane kurusha ibindi byose, kuko aya mahitamo aba incuro imwe mu buzima, iyo habayeho andi aba atewe n’impamvu mbi itakwifuzwa n’uwo ari we wese.
Kimwe mu bibazo abantu benshi bagarukaho ni ukwibaza ese koko buri musore cyangwa umukobwa Imana yagennye umuntu umwe gusa mu isi bagomba kubana? Iyo apfuye se bikaba ngombwa ko yongera kubana n’undi ava he? Iyo se umusore cyangwa umukobwa anyuze hirya y’umugambi w’Imana bigenda gute? Aho ko bivuze ko niba umwe mu bantu 1000 afashe utari uwe ntibivuze ko yishe iyo sheni ( chaine) n’abandi mwese mufata abatari bo?
Aha ariko turagaruka ku bakristo cyane cyane. Twifashishije inyandiko ya Pasteri Rick Warren umushumba wa rimwe mu matorero yagutse muri Leta zunze Ubumwe za Amerika, unakunze kuza mu Rwanda, avuga ko gutekereza ko umuntu yagenewe uwo bazabana umwe gusa mu buzima, ko bitabaye ibyo urugo ruba rupfuye ari ukwibeshya gukabije.
Pasteri Rick Warren ntiyemeranya n’abavuga ko buri muntu Imana yamugeneye umuntu umwe bagomba kubana
The Christian Post ivuga Rick Warren udatanga imirongo ya Bibiliya ashingiraho, avuga ko gutekereza ko Imana yakugeneye umuntu umwe gusa mugomba kubana mu isi yose, ko iyo bidakunze biba birangiye ngo uretse kuba byaba bihabanye na Bibiliya bitanasobanutse ngo ubishyize mu nyurabwenge y’ubuzima busanzwe. Ati ‘’ Nta nubwo bihabanye gusa na Bibiliya, ahubwo nta no gushishoza kurimo.’’
Warren akomeza avuga ko nubwo Imana ishobora kukuyobora mu gihe cy’amahitamo y’uwo muzabana, ariko ari amahitamo y’ushaka gushinga urugo gufata umwanzuro k’uwo ahitamo kuzamarana igihe cy’ubuzima bwose.
Ati’’ Mu isi Imana ishobora kubonamo abantu benshi mwabasha kubana bikagenda neza. Hari abantu amamiliyoni babasha kukunyura, ariko hari uburyo bwinshi Imana yabikoramo. Ni amahitamo yawe, ni wowe ugomba kubigiramo uruhare.’’
Warren avuga ko Imana ikorera mu muryango, imwe mu mpamvu ikwiye gutuma igihe cyo gushinga urugo cyakwitonderwa.
Ikindi Rick Warren agarukaho mu nyandiko ye ngo ni uko abantu benshi bibeshyako urugo rushingira ku kuba wakunze umuntu gusa, kandi hari ibindi mu buzima bigomba kwitabwaho. Muri byo avuga nko kuba byakabaye byiza abagiye kurushingana bahuje indangagaciro, imyizerere muri Kristo, n’ibindi byinshi mu rwego rwo kuzabasha guhuza mu rugo.
Ati ‘’Kuba ubonye umuntu ukamukunda ntibisobanuye ko mugomba kubana.’’
Warren yemeza ko Imana iha umuntu uburenganzira bwo guhitamo uwo bazabana n’igihe, ariko ko abakristo bakwiye gukoresha neza iyo mpano bahitamu umuntu ukwiriye. Ati ‘’Imana ishobora kutakubwira ngo ni runaka, ariko yakubwira ibimuranga.’’
Asoza kandi avuga ko ubusabane hagati y’abashakanye bushushanya ubusabane hagati y’Imana n’umuntu.
Ibisobanuro Pasteri Rick Warren atanga ku bijyanye no kutemeranya n’abavuga ko umuntu yagenewe umuntu umwe gusa bagomba kubana mu buzima, bivuze ko iyo habayeho impamvu ituma batabana biba birangiye, isobanura neza kimwe abantu benshi bakunze gutindaho ko buri muntu Imana iba yaramugeneye umuntu umwe gusa bagomba kurushingana. Ibi akenshi bikunze gutera urujijo abakristo, ari byo Rick Warren asobanura ko bakwiye kumenya ko Imana igena amamiliyoni y’abantu mwabasha kubana.


text:
2 GICURASI 2014
SHILI
Umuriro wayogoje umugi wa Valparaíso, muri Shili
PUENTE ALTO, muri Shili—Ku itariki ya 13 Mata 2014, umuriro watijwe umurindi n’umuyaga udasanzwe uturutse mu nyanja ya Pasifika wayogoje umugi ukomeye wa Valparaíso wo ku cyambu, muri Shili. Ibirimi by’umuriro byatwitse abantu bagera kuri 15 barapfa, naho 500 barakomereka. Amazu agera ku 2.900 yarasenyutse burundu naho abantu basaga 10.000 bavanwa mu byabo.
Ibiro by’ishami by’Abahamya ba Yehova muri Shili bivuga ko hari Umuhamya wa Yehova ugeze mu za bukuru wahitanywe n’uwo muriro. Nanone, amazu y’Abahamya bagera kuri 89 yakongowe n’uwo muriro. Abenshi muri abo Bahamya bavanywe mu byayo, bacumbikiwe mu ngo za bagenzi babo b’Abahamya. Ibiro by’ishami by’Abahamya ba Yehova byahise bishyiraho komite y’ubutabazi kandi ubu irimo gufasha abagwiririwe n’ayo makuba. Amatsinda y’Abahamya bitangiye gukora imirimo ubu batangiye gusukura aho uwo muriro wangije. Ibintu nibigenda neza, bazatangira kongera kubaka amazu agera kuri 28 y’Abahamya yangijwe cyane n’umuriro.
Jason D. Reed, umuvugizi w’Abahamya ba Yehova muri Shili, yaravuze ati “tubabajwe cyane no kumva ko abantu batuye muri ako gace bari mu ngorane batewe n’inkongi y’umuriro. Dufite agahinda ko kuba twaratakaje mugenzi wacu dusengana kandi dukomeje gusenga dusabira n’ababuze ababo n’incuti zabo. Tuzakomeza gufasha abahuye n’ingorane tubagezaho imfashanyo kandi dukore ibindi byose bikenewe kugira ngo bahangane n’ingaruka zibabaje batewe n’iyo nkongi.”
Ushinzwe amakuru:
Ku rwego mpuzamahanga: J. R. Brown, wo mu rwego rushinzwe amakuru, tel. +1 718 560 5000
Muri Shili: Jason D. Reed, tel. +56 2 2428 2600


text: Santarari ya Shangasha yibarutse umupadiri. Uwo ni Rwubake Jean Bosco, wahawe ubupadiri taliki ya 12/07/2014, akaba yarasomye Misa ye y’umuganura kuri Santarari avukamo kuri iki cyumweru taliki ya 13/07/2014, agamije gushimira no kuganuza ababyeyi, incuti n’abakristu bose ba Santarari akomokamo. Iyo Misa y’umuganura yabereye ku Kibuga cyegereye ikigonderabuzima cya Bushara, imbaga y’abakristu yari yitabiriye, ikibuga cyuzuye abantu ubona ari ibirori bishimishije. Padiri Jean Bosco ni we wayoboye Igitambo cya Missa, ndetse abatiza n’impinja 21. Mu nyigisho yatanze yibanze ku gusobanura umupadiri icyo ari cyo n’icyo asabwa; umupadiri ni umuntu usanzwe Imana yihitiramo ikamutuma ku bantu kubigisha inkuru nziza, mu byo asabwa si amafaranga cyangwa ibindi biyaganishaho, ahubwo n’ibyuzuzanya n’ubutumwa Kiliziya imuha. Yasabye abari aho kutazagira ikindi bamusaba kitari mu byo Kiliziya imutuma. Umubyeyi wa Padiri mushya, mu ijambo rye rigufi cyane yashimiye Umwana wabo kuba yaragaragaje uburere bwiza none akaba ageze aho yifuzaga kugera, kandi ko agomba gukomeza guharanira kubaho mu bunyangamugayo. AMATEKA YA SANTARARI YA SHANGASHA Ni imwe muri Santarari za Paruwasi ya Byumba,ikaba yarashinzwe na Padiri DE JAMBRINE mu 1957, yaragijwe Mutagatifu GODEFROID, ikaba ihana imbibe na Santarari Mukono mu majyepfo; santarari Mulindi(Rushaki) mu majyaruguru, kimwe na santarari ya Nyambare(Bungwe), mu burasirazuba hari Santarari ya Gitega naho mu burengerazuba hakaba Santarari ya Byumba. Igizwe na Sikirisali 2; Kaneza na Mukurange n’icyicaro cya santarari ari ho Shangasha. Igizwe n’inama remezo 24, imiryango remezo 45 n’abakristu 12 282.Imiryango ya Agisiyo Gatolika 6; Abalejiyo, Abamariyari, Abakarumeli, Abanyamutima, JOC, Abasaveri. Abakiristu bose bakaba bibumbiye mu byiciro bine: Abana, urubyiruko, ihuriro ry’ingo, n’abageni ba Kristu. ABAKRISTU BAYOBOYE IYI SANTARARI NI: - Godefroid RWAKARENGWA - Daniel BURAKEBA - Dominique RUHAMANYA - Pascal MUNYENSANGA IBIKORWA BYA SANTARARI: - Gutagatifuza abakristu bayituyemo; - Kwigisha urukundo - Gufashanya kwiteza imbere - Kubaka kiriziya igezweho, ijyanye n’igihe: Kiliziya yarubaswe ubu hasigaye gusakara. IBYIFUZO: - Ubufasha mu gusakara Kiliziya abakristu biyubakiye; - Abakristu barifuza kujya bahabwa Missa nibura buri Cyumweru. Padiri Viateur SAFARI